Diari Oficial de la Generalitat Valenciana


Sumari del DOGV 8464, del 15-01-2019 (2019/272)

RESOLUCIÓ de 28 de desembre de 2018, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials especialitzats en el sector d'igualtat en la diversitat per als anys 2019 i 2020.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8464

Data del DOGV
:   15-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/272


Data del document
:   28-12-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Correcció d'errades

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * igualtat de tracte

RESOLUCIÓ de 28 de desembre de 2018, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials especialitzats en el sector d'igualtat en la diversitat per als anys 2019 i 2020. [2019/272]  
La Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, en modificar determinats preceptes de la Llei 5/1997, de 25 de juny, de la Generalitat, per la qual es regula el Sistema de Serveis Socials en l'àmbit de la Comunitat Valenciana, estableix l'acció concertada com a forma de provisió de les prestacions del Sistema Públic de Serveis Socials, i aclareix que els acords d'acció concertada són instruments organitzatius de naturalesa no contractual a través dels quals les administracions competents poden organitzar la prestació de serveis a les persones de caràcter social el finançament, l'accés i el control dels quals siguen de la seua competència.  
Per Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social, s'aprova el reglament que regula els requisits, el procediment, contingut i condicions bàsiques per a la implantació, execució i desenvolupament dels acords d'acció concertada.  
D'acord amb l'article 13 d'aquest decret, correspon a la persona titular de la conselleria competent en matèria de serveis socials efectuar la convocatòria de concerts amb entitats d'iniciativa social, mitjançant resolució, que ha de recollir aquells aspectes i elements que estableix aquesta norma, delimitant l'objecte i, si escau, el nombre de places i les característiques de les prestacions susceptibles de concert; i també els criteris de valoració d'entitats, centres i serveis per a la resolució del procediment de selecció i adopció d'acords d'acció concertada, tant en funció de les disponibilitats pressupostàries, com de la necessària continuïtat i garantia de qualitat del servei que presten les entitats d'iniciativa social, sota els principis de transparència, publicitat i no-discriminació.  
  
Dins de l'estructura orgànica de la Vicepresidència i Conselleria d'Igualtat i Polítiques Inclusives, la Direcció General de l'Agència Valenciana d'Igualtat en la Diversitat disposa del programa pressupostari 313.80, Igualtat en la Diversitat, per a l'execució dels seus objectius, entre els quals es troben accions en l'àmbit de la igualtat, especialment les polítiques d'LGTBI, de diversitat familiar, de diversitat ètnica, religiosa i de culte, per a la no-discriminació i garantia d'igualtat d'oportunitats.  
D'una banda, la Llei 8/2017, de 7 d'abril, de la Generalitat, integral del reconeixement del dret a la identitat i a l'expressió de gènere en la Comunitat Valenciana, estableix en el seu article 10 que la Generalitat ha de garantir un servei d'informació, orientació i assessorament, inclòs el legal i d'assistència social amb inclusió dels seus familiars i persones reunides en relació amb les necessitats de suport específicament lligades a la condició de persona transgèneres, seguint els principis de proximitat i no segregació. De manera més concreta, l'article 27 del Decret 102/2018, de 27 de juliol, del Consell, de desenvolupament de la Llei 8/2017 indica que aquest servei inclourà formació, orientació i assessorament per a persones transgèneres, familiars i persones reunides, incloent assessorament legal, assistència social, orientació laboral i educativa específicament lligades a la condició de persones transgèneres. A més, es garanteix que l'accés siga, com a mínim, a la província del domicili i que aquest haurà de formar part de la xarxa pública de serveis socials.  
  
De forma anàloga, la Llei 23/2018, de 29 de novembre, de la Generalitat, d'Igualtat de les Persones LGTBI, en el seu article 13 indica que la Generalitat ha de garantir un servei públic d'informació, orientació i assessorament integral, inclòs el psicològic, legal, administratiu i social, amb inclusió dels seus familiars i persones reunides, amb independència de la seua procedència i situació administrativa, en relació amb les necessitats de suport específicament lligades a la condició de persona LGTBI, i també a la interseccionalitat, seguint els principis de proximitat i no segregació. Així mateix, l'apartat 1 de l'article 12 estableix que la Generalitat, en l'àmbit de les seues competències, ha de prestar una atenció integral real i efectiva a les persones víctimes de violència per LGTBIfòbia.  
D'altra banda, l'Estratègia Valenciana per a la Igualtat i la Inclusió del Poble Gitano, aprovada el 3 d'abril de 2018, per la Comissió Mixta per al Desenvolupament de l'Estratègia Valenciana per a la Igualtat i la Inclusió del Poble Gitano, i el 4 d'abril de 2018, per la Comissió Delegada del Consell d'Inclusió i Drets Socials, té com a objectiu 1.4. augmentar el percentatge de graduació en ESO de l'alumnat gitano. En aquest, s'inclou com a acció 1.4.2, la posada en marxa de programes d'èxit escolar en centres amb alts percentatges d'alumnat d'ètnia gitana, i més concretament l'actuació 7.3.6.6 estableix el foment i el finançament d'experiències innovadores dirigides a l'èxit de l'alumnat gitano.  
  
Finalment, tal com estableix l'apartat a del punt 1 de l'article 4 del Decret 181/2017, l'acció concertada està ajustada al principi de subsidiarietat, i per tant subordinada a la utilització òptima dels recursos propis. En el present cas, s'ofereix el concert de dos serveis de nova creació en compliment de lleis i plans estratègics de recent aprovació.  
  
En virtut de tot el que hem exposat, i fent ús de les facultats que em confereix l'article 1 del Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, en relació amb el mencionat article 13 del citat Decret 181/2017, de 17 de novembre, del Consell, a proposta del director general de l'Agència Valenciana d'Igualtat en la Diversitat, resolc:  
  
Primer  
S'aprova la convocatòria pública, dels acords d'acció concertada en matèria de serveis socials en el sector d'igualtat en la diversitat, conformement amb el que es disposa en l'annex I de condicions generals de la convocatòria, els annexos II i III de condicions específiques de cada servei a concertar i els models que figuren en els annexos IV, V, i VI de la present resolució, i ordene que es publique en el Diari Oficial de la Generalitat Valenciana.  
  
Segon  
La present convocatòria serà aplicable als concerts socials que se celebren en aquest àmbit i sector d'acció social, per a l'exercici 2019 i 2020, amb càrrec al programa pressupostari 313.80, Igualtat en la Diversitat. La tramitació de la present convocatòria s'inicia, una vegada presentat el Projecte de Llei de pressupostos de la Generalitat per a l'any 2019, amb caràcter anticipat i abans de la seua aprovació, de conformitat amb l'article 41, 166 i 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. La seua eficàcia, en tot cas, queda condicionada a l'existència de crèdit adequat i suficient.  
  
Tercer  
El projecte de Llei de pressupostos de la Generalitat per a l'any 2019, preveu en el capítol IV, la línia de subvenció S5236 «Serveis especialitzats Poble Gitano», dotada amb 2.000.000 d'euros (dos milions d'euros) i la línia S5235 «Serveis especialitzats LGTBI» amb 500.000 euros (cinc-cents mil euros), en l'aplicació pressupostària 80.94.18.6670.293.13.9, del Pressupost de Despeses de la Vicepresidència i Conselleria d'Igualtat i Polítiques Inclusives, destinades a les esmentades finalitats.  
La quantitat global prevista per a executar cadascuna de les accions concertades en l'exercici 2019 és la totalitat de les línies. La línia S5236 correspon al «Servei social especialitzat i individualitzat dirigit a la infància i adolescència gitana, el seu entorn social i familiar, per a millorar la seua situació socioeducativa, amb l'objectiu de graduar en l'Educació Secundària Obligatòria i afavorir la continuació en estudis postobligatoris: Programa Kumpània» i la línia S5235 correspon al «Servei d'assessorament i suport a la persones LGTBI, els seus familiars i persones reunides, amb l'objectiu d'oferir orientació en els diferents àmbits, i també una atenció adequada a les seues necessitats».  
  
Una vegada aprovats els pressupostos de la Generalitat per a l'exercici 2019, la Vicepresidència i Conselleria d'Igualtat i Polítiques Inclusives, publicarà en el Diari Oficial de la Generalitat Valenciana, una resolució especificant les línies pressupostàries amb l'import definitiu que es destina a aquestes.  
En cas que, després de l'oportú procediment de selecció, quedara un romanent de crèdit sense disposar en la línia, la Conselleria podria procedir a una segona resolució de convocatòria, conformement amb aquest import, i fixaria nous serveis i el nombre de places a concertar per a atendre les necessitats socials.  
  
Quart  
Es delega en la persona titular de la direcció general amb competències en igualtat en la diversitat la resolució del procediment d'acció concertada a què es refereix aquesta convocatòria, i també la decisió respecte de la pròrroga dels concerts.  
Qualsevol ampliació del període de vigència i durada dels acords d'acció concertada amb entitats d'iniciativa social, que siguen subscrits mitjançant pròrroga, requerirà l'existència de crèdit adequat i suficient amb càrrec al corresponent programa pressupostari previst en els Pressupostos de la Generalitat.  
  
Cinqué  
Així mateix, es delega i es faculta la persona titular de la direcció general amb competències en igualtat en la diversitat a dictar totes les instruccions que siguen necessàries i, si escau, les pròrrogues dels terminis per a l'execució i aplicació de la present resolució, i també per a l'adequada gestió dels concerts en el seu àmbit funcional.  
Contra la present resolució, que posa fi a la via administrativa, les persones interessades poden interposar recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació. Així mateix, amb caràcter potestatiu poden interposar recurs de reposició en el termini d'un mes a comptar des de l'endemà de la seua publicació, davant el mateix òrgan que ha dictat la resolució. Tot això de conformitat amb el que s'estableix en els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que en puguen exercitar, si escau, qualsevol altre que estimen procedent.  
  
València, 28 de desembre de 2018.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
  
  
ANNEX I  
Condicions generals de la convocatòria dels acords   
d'acció concertada en matèria de serveis socials   
en el sector d'igualtat en la diversitat  
  
Índex  
Títol I. Disposicions generals  
Article 1. Àmbit i objecte d'aplicació  
Article 2. Durada del concert  
Article 3. Accés als serveis per les persones usuàries  
Títol II. Del procediment de concertació  
Capítol I. Requisits  
Article 4. Sol·licitants  
Article 5. Requisits generals  
Capítol II. Iniciació del procediment  
Article 6. Inici d'ofici  
Article 7. Forma, termini i lloc de presentació de sol·licituds  
Article 8. Documentació i informació que ha d'acompanyar a la sol·licitud  
Capítol III. Ordenació i instrucció del procediment  
Article 9. Òrgan competent per a la tramitació i instrucció del procediment. Esmena  
Article 10. Criteris de selecció i valoració de sol·licituds  
Article 11. Comissió d'avaluació  
Article 12. Proposta de resolució  
Capítol IV. Finalització del procediment de selecció  
Article 13. Resolució de concessió  
Article 14. Efectes del concert  
Article 15. Publicació de la resolució  
Article 16. Recursos  
Capítol V. Formalització dels concerts  
Article 17. Condicions prèvies a la formalització  
Article 18. Formalització del concert social  
Títol III. Finançament de l'acció concertada  
Article 19. Mòduls econòmics. Càlcul de l'import de l'anualitat del concert social  
Article 20. Prohibició de cobrament a persones usuàries  
Article 21. Justificació de la prestació del servei  
Article 22. Pagament del cost del concert social  
Article 23. Comprovació i control de la despesa  
Títol IV. Execució dels concerts  
Article 24. Obligacions de l'Administració concertant  
Article 25. Obligacions del titular dels centres i serveis concertats  
  
Article 26. Qualitat dels serveis: actuacions de control i seguiment  
  
Article 27. Contractació d'activitats accessòries amb tercers  
Article 28. Resolució de conflictes  
Article 29. Inspecció i control ordinari  
Títol V. Concertació de serveis addicionals i modificació i revisió dels concerts  
Article 30. Concertació de serveis addicionals  
Article 31. Modificació dels concerts  
Article 32. Revisió i modificació de les condicions econòmiques  
  
  
  
Títol I  
Disposicions generals  
  
Article 1. Àmbit i objecte d'aplicació  
1. Per la present convocatòria, la conselleria competent en matèria de serveis socials podrà encomanar a entitats d'iniciativa social, mitjançant acords d'acció concertada, a través del procediment de concertació, la provisió dels serveis susceptibles d'acció concertada establits en l'apartat VII) de l'annex del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials a persones en l'àmbit d'aplicació de la Llei 8/2017, de 7 d'abril, de la Generalitat (LGTBI), Poble Gitano, igualtat de tracte i no-discriminació, en l'àmbit de la Comunitat Valenciana per entitats d'iniciativa social.  
2. Constitueix l'objecte del concert, segons es determina en la present convocatòria:  
a) La gestió del servei d'assessorament i suport a la persones LGTBI, els seus familiars i persones reunides, amb l'objectiu d'oferir orientació en els diferents àmbits, i també una atenció adequada a les seues necessitats. Aquest servei tindrà prestacions especialitzades per a les persones transgèneres.  
b) La reserva i ocupació de places en el servei social especialitzat i individualitzat dirigit a la infància i adolescència gitana, el seu entorn social i familiar, per a millorar la seua situació socioeducativa, amb l'objectiu de graduar en l'Educació Secundària Obligatòria i afavorir la continuació en estudis postobligatoris: Programa Kumpània.  
3. Els serveis que siguen concertats s'integraran en la Xarxa Pública Valenciana de Serveis Socials i d'atenció a la igualtat en la diversitat.  
  
4. D'acord amb les disponibilitats pressupostàries existents i les necessitats d'atenció social constitueix l'objecte específic de la convocatòria els serveis corresponents que en l'àmbit de la Comunitat Valenciana es detallen en els annexos II i III.  
  
Article 2. Durada del concert  
1. El termini de vigència del concert comença en la data que es determine en la resolució de concessió, que no podrà ser anterior a l'1 d'abril de 2019, i acaba el 31 de desembre de 2020, sense perjudici de pròrroga possible.  
2. El concert podrà prorrogar-se, de mutu acord, amb anterioritat a la seua finalització i per resolució de la direcció general amb competències en igualtat en la diversitat, si concorren les circumstàncies previstes en l'article 35 del Decret 181/2017. La vigència del concert podrà prorrogar-se per un període màxim de dos anys, mitjançant una o successives pròrrogues.  
  
Article 3. Accés als serveis per les persones usuàries  
L'accés en cada servei concertat serà sempre a través del procediment i òrgan administratiu que es designe en els annexos II i III.  
  
  
  
Títol II  
Del procediment de concertació  
  
Capítol I  
Requisits  
  
Article 4. Sol·licitants  
1. Conformement amb el marc normatiu vigent en la Comunitat Valenciana, poden sol·licitar i participar en el règim d'acció concertada de serveis socials les entitats d'iniciativa social, que complisquen els requisits legals i reglamentaris establits.  
2. Es considera com a entitat d'iniciativa social les fundacions, associacions, organitzacions de voluntariat i altres entitats sense ànim de lucre que realitzen activitats de serveis socials. Així mateix es consideren incloses les societats cooperatives qualificades com a entitats sense ànim de lucre conformement amb la seua normativa específica.  
  
Article 5. Requisits generals  
D'acord amb el que es disposa en l'article 7 del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana, poden sol·licitar i accedir al règim d'acció concertada les entitats d'iniciativa social prestadores de serveis socials que complisquen els requisits:  
a) Estar inscrites escaientment en el Registre d'Entitats, Centres i Serveis de la Conselleria competent en matèria de serveis socials.  
  
b) Segons la disposició transitòria tercera del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana:  
b.1) Tindre una experiència mínima d'un any en l'atenció a persones i la gestió de serveis, dins del sector d'atenció social.  
b.2) Que la totalitat del personal que presta els seus serveis dispose de la titulació, habilitació, homologació o certificació de les capacitats professionals i formació adequada per a l'acompliment de les tasques a realitzar.  
b.3) Tindre almenys una tercera part del personal de la plantilla del servei un grau d'experiència acreditada de, com a mínim, dos anys en aquest sector.  
b.4) Tindre almenys la meitat del personal de la plantilla del servei una relació contractual de caràcter indefinit. En el supòsit de serveis de nova creació, aquest requisit s'exigirà de manera prèvia al moment de la formalització del concert.  
b.5) Tindre l'establiment i les seues instal·lacions llicència d'obertura municipal, conformement a la legislació de règim local. Aquest requisit no serà necessari en cas que l'espai estiga cedit per una administració pública. En el supòsit de serveis de nova creació, aquest requisit s'exigirà de manera prèvia al moment de l'inici del servei, segons s'establisca en els annexos II i III.  
c) Trobar-se al corrent en el pagament de les obligacions tributàries i de la Seguretat Social.  
d) Acreditar que es posseeix o estar en condicions de disposar d'un certificat de qualitat del servei. Les entitats que no puguen acreditar aquest requisit hauran de complir el que s'estableix en la disposició transitòria cinquena del Decret 181/2017.  
e) Acreditar la titularitat de l'espai físic en el qual es presta el servei o la disponibilitat per qualsevol títol jurídic vàlid per un període no inferior al de la vigència del concert, i també l'autorització de l'entitat o persona titular del local per a la prestació del servei. En cas que la titularitat o la disponibilitat siga per un període inferior a la vigència del concert, aquest requisit es tornarà a exigir en el moment de la finalització d'aqueixa disponibilitat. En cas de serveis de nova creació, aquest requisit s'exigirà de manera prèvia al moment de l'inici del servei, segons s'estableix en els annexos II i III.  
  
f) No estar incursa en les prohibicions que estableix l'article 8 del citat Decret 181/2017, de 17 de novembre, del Consell.  
  
  
Capítol II  
Iniciació del procediment  
  
Article 6. Inici d'ofici  
El procediment de concertació s'inicia d'ofici, amb la publicació de la present resolució, i s'impulsarà d'ofici en tots els seus tràmits, respectant els principis de transparència, publicitat i no-discriminació, i també la resta de principis generals establits en l'article 62 de la Llei 5/1997, de 25 de juny, de la Generalitat, per la qual es regula el Sistema de Serveis Socials en l'àmbit de la Comunitat Valenciana i en l'article 4 del decret que la desplega.  
  
Article 7. Forma, termini i lloc de presentació de sol·licituds  
1. La sol·licitud de participació en el procediment de concertació s'efectuarà mitjançant model que figura en els annexos IV i V de la present resolució, formalitzada i subscrita com cal per la persona que exercisca la representació de l'entitat titular del servei objecte del concert.  
  
2. El termini de presentació de sol·licituds de la present convocatòria ha de ser d'un mes, a partir del següent al de la seua publicació en el Diari Oficial de la Generalitat Valenciana.  
3. Es presentarà una sol·licitud per cada servei que l'entitat ofereix per a concert.  
4. La presentació de sol·licituds i documentació annexa es fa de forma telemàtica, per a la qual cosa les persones i entitats interessades han de fer servir l'aplicació dissenyada i que estarà disponible en el Catàleg de serveis públics interactius de la Generalitat a través de la seu electrònica (portal https://sede.gva.es, apartat «Serveis en línia»).  
D'acord amb l'article 12.5 del Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, la validesa de la presentació de les sol·licituds o documentació en suport no electrònic requerirà la posterior esmena en format electrònic, que serà requerida pel procediment previst en l'article 9.2 d'aquesta convocatòria. Tal com disposa l'article 68.4 de la Llei 39/2015, d'1 d'octubre, del procediment administratiu comú de les administracions públiques, en aqueix cas es considerarà com a data de presentació de la sol·licitud aquella en la qual haja sigut realitzada l'esmena.  
5. A l'efecte de participació en la present convocatòria, es considera que la mateixa subscripció de la sol·licitud de concert social per les entitats susceptibles de ser beneficiàries, per si mateixes o per representant, implica la capacitat jurídica i d'obrar necessària per a:  
a) Sol·licitar l'oportú concert social.  
b) Permetre l'accés a la Plataforma Autonòmica d'Interoperabilitat.  
  
c) Autoritzar la consulta interactiva de documentació.  
D'acord amb el que es disposa en l'article 28 de Llei 39/2015, d'1 d'octubre, del procediment administratiu comú de les administracions públiques, en absència d'oposició expressa, l'òrgan gestor del procediment està autoritzat per a obtenir directament les dades dels documents preceptius elaborats per qualsevol administració i que per a aquest procediment són els assenyalats a continuació:  
a) Document Nacional d'Identitat (DNI) de la persona representant legal de l'entitat sol·licitant.  
b) Certificació que l'entitat està al corrent de les obligacions tributàries de caràcter estatal.  
c) Certificació que l'entitat està al corrent de les obligacions tributàries de caràcter autonòmic.  
d) Certificació que l'entitat està al corrent de les obligacions amb la Seguretat Social.  
6. Així mateix, en estar prevista la tramitació d'aquest procediment per mitjans telemàtics, tots els tràmits que afecten les interessades per a l'exercici dels seus drets i obligacions, i també l'esmena de la sol·licitud, s'han de fer per aquest mitjà.  
  
Article 8. Documentació i informació que s'ha d'adjuntar en la presentació de la sol·licitud  
1. La documentació que han de presentar les entitats per a cada servei que sol·liciten participar en el procediment de concertació serà la següent:  
a) Escriptura o document de constitució, de modificació, estatuts o acte fundacional, que faça constar la finalitat de l'entitat.  
b) Certificat acreditatiu de l'acord adoptat per l'òrgan competent de l'entitat en el qual es decideix la participació en el procediment de selecció i, si escau, autorització a la persona representant legal per a la presentació de la sol·licitud.  
c) Targeta d'Identificació Fiscal.  
d) Document d'alta de domiciliació bancària amb el compte designat per a la percepció de concerts socials, conformement amb el model que consta com a annex VI.  
e) Memòria explicativa de l'activitat a desenvolupar, amb referència expressa, entre altres aspectes, als objectius generals i específics, els programes d'intervenció, el perfil de les persones usuàries, els recursos materials i humans amb els quals es dota el servei i la seua capacitat prevista (apartat M de l'annex IV o V, segons corresponga).  
f) Plantilla prevista amb què comptaria el servei, el seu organigrama i horaris. Relació de professionals i personal, indicació del nom i cognoms dels seus components, lloc de treball, titulació o qualificacions professionals, descripció de funcions, tipus de relació laboral dels mateixos amb l'entitat titular, antiguitat, nombre d'hores diàries o setmanals de dedicació de cadascuna d'elles, horaris i funcions que realitzen (apartats N, O i P de l'annex IV o V, segons corresponga).  
  
g) Declaració responsable subscrita per la persona representant de l'entitat que tot el personal que presta el servei, inclòs el voluntari, en exercir professió, ofici i activitat que implica contacte habitual amb menors, compleix el requisit previst en l'article 13.5 de la Llei orgànica 1/1996, de 15 de gener, de protecció jurídica del menor, i en l'article 8.4 de la Llei 45/2015, de 14 d'octubre, de voluntariat, relatiu a no haver sigut condemnat per sentència ferma en els delictes indicats en aquests preceptes (apartat I de l'annex IV o V, segons corresponga).  
  
h) Resolucions d'administracions públiques que acrediten l'experiència mínima en el sector de l'entitat.  
i) Títols o certificats que acrediten la titulació, capacitats professionals o formació del personal del servei.  
j) Certificats que acrediten l'experiència del personal del servei en el sector que es concerta.  
k) Declaració responsable del compliment del requisit b4) establit en l'article 5, referits al personal del servei (apartat K de l'annex IV o V, segons corresponga).  
l) Documentació acreditativa de la titularitat de l'espai físic en el qual es presta el servei o la disponibilitat per qualsevol títol jurídic vàlid per un període no inferior al de la vigència del concert, i també de l'autorització de l'entitat o persona titular del local per a la prestació del servei (apartat G de l'annex IV o V, segons corresponga). En cas que la titularitat o la disponibilitat fora per un període inferior a la vigència del concert o en el supòsit de serveis de nova creació, declaració responsable que establisca el compromís d'existir sempre un espai físic adequat, segons el que s'estableix en els annexos II i III, on prestar el servei durant la vigència del concert (apartat H de l'annex IV o V, segons corresponga).  
m) Llicència d'obertura municipal, d'acord amb la legislació de règim local, de l'espai físic on es desenvoluparà el servei. En el supòsit de serveis de nova creació, declaració responsable de la realització de la sol·licitud de la llicència d'obertura municipal de l'espai, en cas de no tindre, abans de l'inici del servei (apartat L de l'annex IV o V, segons corresponga).  
n) Certificat d'estar al corrent de les obligacions tributàries amb la hisenda estatal i autonòmica i de les obligacions amb la Seguretat Social, en el cas que no haja autoritzat la consulta interactiva d'aquesta documentació.  
o) Certificat de qualitat del servei, expedit en data anterior a la conclusió del termini de presentació de sol·licituds. Les entitats que no puguen acreditar aquest requisit hauran de presentar declaració responsable en la qual es comprometen a complir el que s'estableix en la disposició transitòria cinquena del Decret 181/2017 (apartat J de l'annex IV o V, segons corresponga).  
p) Declaració responsable de l'entitat de no estar incursa en cap causa de prohibició per a concertar (apartat F de l'annex IV o V, segons corresponga).  
q) Els documents acreditatius dels mèrits que s'invoquen i que s'indiquen en l'article 10 i relació d'aquests (apartat Q de l'annex IV o V, segons corresponga).  
2. Durant la fase d'instrucció l'Administració incorporarà d'ofici el certificat o document acreditatiu de la inscripció de l'entitat titular en el Registre d'Entitats, Centres i Serveis de la Conselleria competent en matèria de serveis socials, amb data d'inscripció en aquest, per a acreditar-ne l'antiguitat.  
  
  
Capítol III  
Ordenació i instrucció del procediment  
  
Article 9. Òrgan competent per a la tramitació i instrucció del procediment. Esmena  
1. La instrucció dels procediments de concertació correspon a la direcció general amb competències en igualtat en la diversitat, que s'ha d'encarregar de verificar la documentació presentada en el procediment i la seua baremació, i també la seua avaluació tècnica.  
2. Una vegada revisada la documentació, quan la sol·licitud no complisca els requisits exigits o no s'hi adjunte la documentació preceptiva, l'òrgan d'instrucció farà un requeriment perquè, de conformitat amb el que s'exigeix en la llei i en les disposicions de desenvolupament, esmene la falta o adjunte els documents preceptius, amb indicació que, si així no ho fera en el termini de 10 dies hàbils, es tindria per desistit de la seua petició, després d'una resolució que hauria de ser dictada en els termes establits en la legislació de procediment administratiu comú.  
  
Article 10. Criteris de selecció i valoració de sol·licituds  
1. La valoració de les sol·licituds per al Servei d'atenció socioeducativa a la infància i adolescència gitana: Programa Kumpània s'efectuarà atenent els següents criteris de selecció i valoració:  
  
a) Experiència acreditada en la prestació de serveis a la població gitana a través de subvencions públiques. Aquest apartat s'ha de valorar amb un màxim de 20 punts, a raó de 2 punts per any acreditat a partir del primer any d'experiència.  
Aquesta experiència s'ha d'acreditar mitjançant la presentació de resolucions d'administracions públiques on s'adjudiquen programes a l'entitat referits a intervenció amb la població gitana. És prou la concessió d'una subvenció en un any per qualsevol administració pública per a obtenir els dos punts corresponents.  
b) Experiència acreditada en el desenvolupament de programes educatius dirigits a la població gitana. Aquest apartat s'ha de valorar amb un màxim de 30 punts, a raó de 3 punts per any acreditat.  
Aquesta experiència s'ha d'acreditar mitjançant la presentació de resolucions d'administracions públiques on s'adjudiquen programes a l'entitat referits a intervenció educativa amb la població gitana. És prou la concessió d'una subvenció en un any per qualsevol administració pública per a obtenir els 3 punts corresponents.  
c) El treball desenvolupat en l'àmbit comunitari i el grau d'inserció de l'entitat en el territori, desenvolupant accions i programes en col·laboració amb altres centres i serveis socials, culturals, sanitaris, d'ocupació, municipals o de la Generalitat.  
Aquest apartat s'ha de valorar amb un màxim de 20 punts, i l'entitat ha d'acreditar documentalment les accions i programes en règim de col·laboració. Són objecte de puntuació les accions coordinades i programes comuns amb altres centres i serveis socials, sanitaris, d'ocupació, culturals o esportius vinculats al municipi en què es desenvolupe el servei. S'ha de valorar a raó de 2 punts per cada programa d'actuació conjunta amb entitats diferents, que s'ha d'acreditar mitjançant informe de la mateixa entitat, conveni signat o documentació que prove aquesta col·laboració.  
d) Adequació del personal que ha de tirar endavant el servei: experiència professional en el sector del personal del servei, inclusió de dones i de persones vinculades al barri o municipi en la plantilla. Aquest apartat es valora fins a 30 punts, segons els següents criteris:  
- Percentatge de personal amb un mínim de dos anys d'experiència en el sector del Poble Gitano: 5 punts entre el 33 % i 50 %; 10 punts entre el 50 % i 75 %, 15 punts més del 75 %.  
s'ha d'acreditar mitjançant la certificació d'entitats i empreses que hagen desenvolupat programes per a l'administració pública en el sector del Poble Gitano i que hagen tingut contractades per a la seua execució a les persones professionals que formen part de la plantilla prevista de la qual disposaria el servei.  
- Percentatge de personal que viu en el barri o municipi (segons el territori d'implantació del programa entre els determinats en l'apartat 8 de l'annex II) on s'executarà el servei: 3 punts entre el 20 i 40 %; 6 punts entre el 40 % i 60 %, 9 punts entre el 60 % i 80 % i 12 punts més del 80 %.  
S'ha d'acreditar mitjançant certificació d'empadronament d'aquelles persones que visquen en el barri o municipi on s'executarà el servei.  
  
- Percentatge de dones: 1 punt entre el 30 % i 40 %, 3 punts entre el 40 % i 60 %, 4,5 punts entre el 60 % i 80 % i 6 punts més del 80 %.  
  
2. La valoració de les sol·licituds per al Servei d'assessorament i suport a les persones LGTBI, les seues famílies i persones reunides s'efectuarà atenent els següents criteris de selecció i valoració:  
a) Experiència acreditada en la prestació de serveis a la població LGTBI. Aquest apartat s'ha de valorar amb un màxim de 20 punts, a raó de 2 punts per any acreditat a partir del primer any d'experiència.  
  
Aquesta experiència s'ha d'acreditar mitjançant la presentació de resolucions d'administracions públiques on s'adjudiquen programes a l'entitat referits a intervenció amb la població LGTBI. És suficient la concessió d'una subvenció en un any per qualsevol administració pública per a obtenir els 2 punts corresponents.  
b) Experiència acreditada en la prestació de serveis d'atenció, suport i assessorament a la població LGTBI. Aquest apartat s'ha de valorar amb un màxim de 30 punts, a raó de 3 punts per any acreditat.  
Aquesta experiència s'ha d'acreditar mitjançant la presentació de resolucions d'administracions públiques on s'adjudiquen programes a l'entitat referits a l'atenció, suport i assessorament a la població LGTBI. És prou la concessió d'una subvenció en un any per qualsevol administració pública per a obtenir els 3 punts corresponents.  
  
c) El treball desenvolupat en l'àmbit comunitari i el grau d'inserció de l'entitat en el territori, desenvolupant accions i programes en col·laboració amb altres centres i serveis socials, culturals, sanitaris, d'ocupació, municipals o de la Generalitat.  
Aquest apartat s'ha de valorar amb un màxim de 20 punts, devent l'entitat acreditar documentalment les accions i programes en règim de col·laboració. Són objecte de puntuació les accions coordinades i programes comuns amb altres centres i serveis socials, sanitaris, d'ocupació, culturals o esportius vinculats al municipi o la província en què es desenvolupe el servei. s'ha de valorar a raó de 2 punts per cada programa d'actuació conjunta amb entitats diferents, que s'ha d'acreditar mitjançant informe de la mateixa entitat, conveni signat o documentació que prove aquesta col·laboració.  
d) Adequació del personal que desenvoluparà el servei: experiència professional en el sector del personal del servei, inclusió de persones transgèneres i dones en la plantilla. Aquest apartat es valora fins a 30 punts, segons els següents criteris:  
- Percentatge de personal amb un mínim de dos anys d'experiència en el sector LGTBI: 5 punts entre el 33 % i 50 %; 10 punts entre el 50 % i 75 % i 15 punts més del 75 %.  
S'ha d'acreditar mitjançant la certificació d'entitats i empreses que hagen desenvolupat programes per a l'Administració pública en el sector LGTBI i que hagen tingut contractades per a la seua execució a les persones professionals que formen part de la plantilla prevista amb la qual comptaria el servei.  
- Percentatge de dones: 1 punt entre el 30 % i 40 %, 3 punts entre el 40 % i 60 %, 4,5 punts entre el 60 % i 80 % i 6 punts més del 80 %.  
  
- Persones transgèneres: 3 punts per cada persona transgèneres que forme part de l'equip fins a un màxim de 9 punts.  
A aquest efecte, les persones transgèneres s'han d'acreditar mitjançant la presentació del corresponent document del Registre Civil o de la documentació administrativa expedida per la Generalitat Valenciana, en què es resol la petició de canvi de nom i sexe o d'acord amb la identitat de gènere sentida respectivament, i també autorització de la persona transgènere a l'entitat per a la utilització d'aquesta documentació exclusivament per a la presentació d'aquesta sol·licitud.  
3. La puntuació mínima per a accedir al règim d'acció concertada s'estableix en 50 punts. D'acord amb aquests criteris de selecció, podrà exigir-se una major puntuació per a l'adopció d'acords d'acció concertada, quan resulte aquesta necessària en funció de les limitacions pressupostàries o del número o característiques de les prestacions susceptibles de concert.  
En aquests casos, s'establirà la corresponent proposta de concert amb aquelles entitats i serveis que resulten amb major puntuació, fins a cobrir l'import de la consignació pressupostària existent. La proposta de concertació tindrà en compte, si escau, aquelles restriccions referides a la territorialitat o d'un altre tipus que s'establisquen en els annexos corresponents.  
4. En cas de produir-se un empat de puntuació per part de dues entitats, s'atorgarà preferència a la que haja obtingut major puntuació en l'apartat b dels punts 1 i 2 del present article i, en cas de persistir aquest, a la que haja obtingut major puntuació en l'apartat d dels punts 1 i 2 del present article. En cas de persistir, es prendrà com a criteri de desempat la data (dia i hora) de la presentació de la sol·licitud, i tindrà prioritat la presentada més prompte.  
  
Article 11. Comissió d'avaluació  
1. Per a l'avaluació del procediment d'acció concertada que estableix la present convocatòria, es crea una comissió d'avaluació, que estarà integrada per les següents persones:  
a) La persona titular de la Subdirecció General d'Igualtat en la Diversitat, o persona en qui delegue, que exercirà la presidència.  
b) Cinc vocals:  
- Dues persones que exercisquen una direcció de servei de la direcció general amb competències en igualtat en la diversitat, o persones en qui deleguen.  
- Les tres persones titulars de les direccions territorials de la conselleria, que poden delegar en la prefectura de servei o de secció corresponent de cada direcció territorial.  
c) Dos tècnics/tècniques de la direcció general amb competències en igualtat en la diversitat. Una d'elles actuarà com a secretària de la comissió.  
2. La Comissió d'Avaluació exercirà les seues funcions, actuarà com a òrgan col·legiat i estendrà acta de les seues reunions, de conformitat amb el que s'estableix en la legislació de règim jurídic del sector públic.  
  
Article 12. Proposta de resolució  
1. La Comissió d'Avaluació és l'encarregada d'elaborar una relació ordenada de participants en el procediment de selecció, que han acreditat l'experiència mínima i els requisits exigits, amb la seua puntuació en el procediment de selecció, d'acord amb els criteris de valoració, que estableix la Llei, que estan desenvolupats i ponderats en la present convocatòria.  
2. A més de les puntuacions, es tindran en compte les restriccions establides en els annexos II i III.  
3. Amb base a aquesta relació, s'elaborarà la proposta de resolució, que ha de remetre's a la persona titular de la direcció general, en la qual haurà de determinar-se el nombre de places i serveis a concertar amb cada entitat d'iniciativa social, que hauran de quedar a la disposició de la conselleria a partir del moment en què es formalitze el corresponent concert social.  
4. En la mateixa proposta de resolució es deixarà constància de les places i dels serveis oferits per entitats d'iniciativa social, que és procedent la denegació del concert, però motivant la causa: per no complir requisits, per no haver superat la puntuació mínima establida en la convocatòria o per estar imposada per la limitació de crèdits pressupostaris.  
  
  
  
  
Capítol IV  
Finalització del procediment de selecció  
  
Article 13. Resolució de concessió  
1. La persona titular de la direcció general amb competències en matèria d'igualtat en la diversitat, per delegació de la persona titular de la conselleria, a proposta de la Comissió d'Avaluació, i tenint en compte les disponibilitats pressupostàries existents, ha de resoldre sobre la concessió o denegació de concerts socials en un termini màxim de sis mesos des de la publicació de la convocatòria pública en el Diari Oficial de la Generalitat Valenciana.  
2. Després d'haver transcorregut el termini establit en l'apartat anterior sense haver-se dictat ni publicat la resolució expressa, hauran d'entendre's desestimades les sol·licituds formulades per les entitats participants en el procediment de concertació, per silenci administratiu, d'acord amb el que s'estableix en l'article 25 de la Llei 39/2015, d'1 d'octubre, del procediment administratiu comú de les administracions públiques, sense perjudici que subsistisca l'obligació legal de l'Administració de resoldre expressament.  
3. La resolució de concessió especificarà, respecte de les entitats d'iniciativa social que no acrediten el requisit de disposar d'un certificat de qualitat del centre o servei concertat, la seua obligació de sotmetre's, en el termini màxim de dos anys a comptar des de la data de formalització del concert, a l'avaluació de qualitat del servei i presentar un certificat de qualitat homologat per alguna entitat acreditada en matèria d'avaluació, i doncs podria l'administració procedir a l'extinció del concert si no es compleix amb aquesta obligació en el termini establit, conformement amb el que es disposa en la disposició transitòria cinquena del Decret 181/2017.  
4. Així mateix, ha d'especificar aquells requisits que, segons l'article 5 d'aquesta convocatòria, haurien de complir abans de la formalització del concert.  
  
Article 14. Efectes del concert  
1. Els efectes econòmics del concert són a partir la data de posada a la disposició de la conselleria concertant del servei concertat, que haurà de produir-se en la data indicada en la resolució de concessió, data que no podrà ser anterior a l'1 d'abril de 2019.  
2. La quantia màxima del concert es determinarà, per a cada servei, prenent en consideració el mòdul econòmic aplicable, el període de prestació del servei i, quan es tracte d'un concert de reserva i ocupació de places, el nombre d'aquestes.  
  
Article 15. Publicació de la resolució  
1. La resolució que es dicte de concessió i denegació de concerts posa fi al procediment de selecció, i serà objecte de publicació en el Diari Oficial de la Generalitat Valenciana. Aquesta tindrà els efectes de notificació a les entitats interessades, conformement amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques.  
2. Sense perjudici d'això, serà comunicada a les entitats sol·licitants, de forma telemàtica, en l'adreça electrònica que assenyalen en la corresponent sol·licitud.  
  
Article 16. Recursos  
La resolució posa fi a la via administrativa i contra aquesta es podrà interposar un recurs potestatiu de reposició en el termini d'un mes a comptar des de l'endemà de la seua publicació, o bé directament un recurs contenciós administratiu, en el termini de dos mesos a comptar des de l'endemà d'aquesta publicació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar qualsevol altre que estime pertinent.  
  
  
Capítol V  
Formalització dels concerts  
  
Article 17. Condicions prèvies a la formalització  
1. Amb caràcter previ a la subscripció del concert social, s'haurà d'aportar, per part de l'entitat:  
a) La fitxa d'alta de domiciliació bancària, segons model que s'adjunta com a annex VI.  
b) L'últim rebut de l'impost d'activitats econòmiques corresponent al servei o document que acredite la seua exempció. En el cas de serveis de nova creació, no serà necessari.  
c) L'últim rebut de pagament de prima d'assegurança que cobrisca la responsabilitat civil, i també les contingències derivades per invalidesa i defunció en cas d'accident de les persones usuàries. En cas de serveis de nova creació, contracte de la prima d'assegurança contractada a partir de l'inici del servei.  
2. Així mateix, si no s'haguera subscrit en el moment de la sol·licitud l'autorització a la conselleria perquè aquesta obtinga de forma directa, a través de certificats telemàtics, l'acreditació del compliment d'obligacions tributàries i de Seguretat Social, quedaria des d'aquell moment l'entitat subjecta a verificacions periòdiques d'aquestes obligacions per part de l'Administració concertant.  
3. En el cas de serveis de nova creació:  
a) Còpia dels contractes de treball, laborals o mercantils, corresponents a la plantilla del servei. Almenys la meitat hauran de ser de caràcter indefinit.  
b) En cas de no coincidir alguna persona amb el llistat presentat segons l'apartat f del punt 1 de l'article 8, s'haurà d'aportar la documentació relativa al personal que la substituïsca. La persona substituta (o el conjunt d'aquelles) no poden tindre menor puntuació, segons el que s'estableix en l'article 10, que als qui substitueixen.  
c) Certificacions negatives del Registre Central de Delinqüents Sexuals a les quals es refereix l'article 13.5 de la Llei orgànica 1/1996, de 15 de gener, de protecció jurídica del menor, de modificació parcial del Codi civil i de la Llei d'enjudiciament civil.  
  
Article 18. Formalització del concert social  
1. Els concerts socials, producte dels acords d'acció concertada, es formalitzaran en un document administratiu, d'acord amb el model fixat com a annex VII, dins del termini de trenta dies a comptar des del següent a la publicació de la resolució de concessió.  
2. En el referit document de concert es farà constar de forma expressa els drets i obligacions de les parts, tipologia dels serveis concertats o nombre de places, si escau, règim econòmic (finançament per part de l'Administració, import del mòdul o mòduls econòmics unitaris corresponents al cost de les places i import anual), la forma de pagament, durada, possibilitat de pròrrogues i les causes d'extinció d'aquest.  
  
Així mateix, haurà de deixar constància del requisit de certificació de qualitat, en els termes establits en la disposició transitòria cinquena del Decret 181/2017, del Consell, de 17 de novembre.  
3. El concert social serà subscrit, en representació de l'Administració concertant, per la persona titular de la direcció general amb competències en matèria d'igualtat en la diversitat, com a òrgan facultat per a resoldre el procediment de concertació.  
Una vegada formalitzat s'anotaran d'ofici en la corresponent secció del Registre d'Entitats, Centres i Serveis de Serveis Socials.  
4. El document administratiu en el qual es formalitze el concert social podrà elevar-se a escriptura pública quan el sol·licite el titular del servei concertat, sent, en aquest cas, al seu càrrec les despeses derivades de l'atorgament.  
  
  
Títol III  
Finançament de l'acció concertada  
  
Article 19. Mòduls econòmics. Càlcul de l'import de l'anualitat del concert social  
El finançament dels serveis concertats per la Generalitat, a què es refereix aquesta convocatòria, s'efectuarà d'acord amb els mòduls econòmics fixats per a cada servei en els annexos II i III.  
  
Article 20. Prohibició de cobrament a persones usuàries  
El servei concertat no podrà cobrar a les persones cap quantitat suplementària per qualsevol prestació que haja de ser atesa en virtut del concert, i això ha de ser motiu o causa de resolució del concert.  
  
Article 21. Justificació de la prestació del servei  
Les entitats signants dels concerts estaran obligades a justificar la prestació del servei i el compliment de les obligacions derivades del concert, per al seu abonament.  
A aquest efecte hauran de presentar en la direcció general amb competències en matèria d'igualtat en la diversitat, amb caràcter mensual, en els cinc primers dies del mes següent, per via telemàtica o mitjans electrònics, la documentació corresponent que s'estableix en els annexos II i III.  
  
Article 22. Pagament del cost del concert social  
1. La conselleria competent en matèria de serveis socials tramitarà mensualment l'ordre de pagament del cost del concert social per servei concertat, d'acord amb els mòduls econòmics fixats en els annexos II i III de la convocatòria i el corresponent document de formalització, d'acord amb les places efectivament ocupades i no ocupades durant el mes anterior i als serveis prestats.  
2. L'abonament del cost del concert s'efectuarà, mitjançant transferència bancària, al compte específic per a concerts socials designada per l'entitat corresponent.  
3. Quan així es preveja en la llei de pressupostos de la Generalitat de l'exercici al qual corresponga la despesa i en el document de formalització del concert, el pagament corresponent a la mensualitat de desembre es deslliurarà de forma anticipada amb una estimació de l'import, calculada a partir dels mòduls aplicables, i en el cas dels centres, d'una relació nominal de persones ateses i places no ocupades a data 1 de desembre, sense perjudici de la regularització corresponent, que s'efectuarà en tot cas abans del 31 de gener de l'exercici següent, que implicarà l'exigència, si escau, de reintegrament de l'import percebut a tort.  
  
Article 23. Comprovació i control de la despesa  
1. La direcció general amb competències en igualtat en la diversitat comprovarà la veracitat de les dades aportades i si existeix alguna incidència o reclamació relativa a l'atenció a les persones usuàries.  
2. L'entitat haurà de remetre per via telemàtica, abans del 31 de gener de l'exercici següent, a la direcció general competent en matèria d'igualtat en la diversitat una memòria de les actuacions realitzades i el compliment de les condicions d'acord amb els punts establits en els annexos II i III.  
3. L'entitat titular del servei estarà obligada a conservar les factures i els documents justificants de despeses, per un període de quatre anys, per al seu control econòmic i financer.  
  
  
Títol IV  
Execució dels concerts  
  
Article 24. Obligacions de l'Administració concertant  
Constitueixen obligacions de la Vicepresidència i Conselleria d'Igualtat i Polítiques Inclusives, com a administració concertant les següents:  
a) Abonar a l'entitat titular del servei concertat, mensualment, l'import del concert conformement amb el mòdul econòmic fixat en els annexos II i III i en el document de formalització del concert social.  
b) Resoldre, quan així ho indique l'annex corresponent, mitjançant acte administratiu exprés les altes de persones usuàries, que hagen d'accedir al servei, i també qualsevol circumstància: baixa o trasllat, que s'adopte sobre aquests en relació amb el servei concertat.  
  
c) Comunicar a l'entitat concertada, amb la suficient antelació, qualsevol circumstància que afecte les condicions del concert subscrit.  
  
d) Dictar les directrius tècniques i instruccions precises per al desenvolupament de l'activitat i assegurar la qualitat del servei.  
  
Article 25. Obligacions del titular dels serveis concertats  
1. Sense perjudici de les obligacions establides en les normes d'aplicació, són obligacions de les entitats titulars dels serveis concertats, les següents obligacions específiques com a conseqüència de l'acord d'acció concertada i formalització del concert:  
a) Posar a la disposició de la Generalitat el nombre de places previstes en el concert, i també admetre al servei a totes les persones usuàries que se li designen pels òrgans competents de la Conselleria.  
  
b) Mantenir els requisits i ràtios de personal en relació amb les prestacions i nombre de persones ateses, segons es determina en la tipologia de cada recurs i en els corresponents annexos, durant el període de vigència del concert.  
c) Prestar el servei gratuïtament a les persones, de manera que no pot percebre quantitat que, directament o indirectament, supose una contrapartida econòmica pels serveis objecte del concert, excepte, si escau, per serveis complementaris, sempre que estiguen autoritzats.  
d) Fer constar en la seua documentació i en la seua publicitat, al costat de la denominació de l'entitat, la condició de servei concertat, integrat en el Sistema Públic Valencià de Serveis Socials.  
A aquest efecte, d'acord amb la disposició addicional novena del Decret 181/2017, de 17 de novembre, del Consell, hauran de fer constar en la seua documentació i en la seua publicitat la condició de servei concertat, en el termini màxim de quinze dies des de la formalització del concert social.  
e) Complir, en tot moment, les condicions tècniques a les quals se subjecta el concert i mantenir els nivells de qualitat en la prestació assistencial.  
f) Adoptar les mesures adequades per a establir un sistema intern àgil de recepció, seguiment i resolució de les queixes i reclamacions que pogueren presentar els usuaris.  
g) Complir i seguir les instruccions i directrius tècniques que formulen els òrgans competents de la Conselleria per al desenvolupament de l'activitat i garantir l'adequada prestació del servei.  
2. Com a condicions tècniques obligatòries, l'entitat concertant ha de:  
a) Subscriure una pòlissa d'assegurances que cobrisca la responsabilitat civil resultant de les accions del seu personal i de les persones usuàries del servei, i també les contingències derivades de lesió o defunció d'aquest personal i persones usuàries en cas d'accident o com a conseqüència de la prestació del servei, amb un mínim de 30.000 euros per defunció i de 60.000 euros per a invalidesa per sinistre, sense que existisca limitació per anualitat del segur, conforme estableix la disposició addicional huitena del Decret 181/2017, de 17 de novembre, del Consell.  
b) Desenvolupar les actuacions de control i seguiment de les actuacions concertades amb la finalitat de garantir en tot moment la qualitat del servei.  
c) Així mateix està obligada en el deure de confidencialitat respecte de les característiques i la identitat de les persones usuàries, enfront de tercers, tal com estableix la normativa vigent de protecció de dades de caràcter personal.  
d) Així mateix haurà de comunicar immediatament, en el termini màxim de 24 hores, per qualsevol mitjà escrit o telemàtic, qualsevol incidència greu esdevinguda en el servei.  
A aquest efecte l'òrgan competent de l'Administració concertant és el servei corresponent de la direcció general.  
e) Tenir, a l'inici del servei, la titularitat de l'espai físic en el qual es presta el servei o la disponibilitat per qualsevol títol jurídic vàlid, i també de l'autorització de l'entitat o persona titular del local per a la prestació del servei.  
f) Acreditar l'autorització municipal per al desenvolupament de l'activitat en l'espai físic concret, quan no es tracte de la cessió d'ús d'un immoble de titularitat pública.  
3. Igualment les entitats estan obligades a complir la legislació laboral vigent i les obligacions que comporta el conveni col·lectiu determinat en els annexos II i III.  
4. Així mateix, estan obligades a facilitar la funció inspectora per part dels Serveis d'Inspecció de Serveis Socials i a assumir les actuacions de control financer que corresponga a la Intervenció General de la Generalitat.  
  
Article 26. Qualitat dels serveis: actuacions de control i seguiment  
  
1. En virtut de l'acord d'acció concertada, amb la finalitat de garantir en tot moment l'atenció i la qualitat del servei durant el període d'execució del concert, cal:  
a) Que s'elabore un programa individualitzat d'atenció a cada persona usuària, amb la seua valoració i seguiment per l'equip professional del servei.  
b) Que els serveis disposen de sistema d'obtenció periòdica de la satisfacció de les persones usuàries respecte de l'atenció rebuda.  
c) Que existisca una avaluació dels resultats i serveis prestats.  
2. Per a això, s'estableixen, com a obligacions i exigències a les entitats titulars dels serveis concertats, les següents actuacions:  
  
a) Elaborar, en el termini d'un mes des de l'accés al servei, un programa individualitzat d'atenció i seguiment de les persones usuàries.  
  
Aquest programa s'ha de comunicar a la persones usuària o el seu representant legal.  
b) Sotmetre anualment el servei a la valoració de les persones usuàries.  
c) Al final de l'exercici, l'entitat haurà d'emplenar la memòria justificativa de l'actuació amb el resum de les persones ateses, programes i activitats desenvolupades, segons el que s'estableix en els annexos II i III.  
  
Article 27. Contractació d'activitats accessòries amb tercers  
1. S'estableix com a activitats que, pel seu caràcter accessori, pot contractar-se amb tercers:  
a) Servei de transport, neteja o anàloga consideració;  
b) Aquelles activitats que corresponguen a prestació de serveis professionals, que no requerisquen exclusivitat o que tinguen naturalesa de serveis generals, que siguen necessaris per a cobrir les necessitats d'atenció integral o execució del servei.  
2. L'entitat podrà contractar amb tercers un percentatge màxim del 40 % de l'import total del cost de concert. En aquest percentatge, sempre quedaran exclosos les despeses necessàries en matèria de subministraments, cost de serveis d'aigua, telèfon, calefacció i uns altres consumibles.  
3. Els contractistes quedaran obligats només davant l'entitat titular del servei concertat, que assumirà la total responsabilitat de l'execució i de la prestació del servei enfront de l'Administració.  
4. A l'efecte del que es determina en l'apartat anterior, l'entitat titular del servei concertat serà responsable que en l'execució de l'activitat accessòria contractada amb tercers es respecten els límits que s'establisquen en la normativa de concerts socials quant a la naturalesa i quantia màxima, i els contractistes estaran subjectes igualment en el deure de col·laboració previst en l'apartat següent.  
5. En tot moment, durant el període de vigència del concert, l'Administració podrà requerir la informació econòmica, financera, laboral o de qualsevol tipus justificativa d'aquestes contractacions d'activitats accessòries, amb la finalitat de garantir que no es depassa aquest percentatge.  
  
  
Article 28. Resolució de conflictes  
1. Les qüestions litigioses derivades de l'aplicació del règim d'acció concertada i, en concret, de les obligacions assenyalades al titular dels serveis concertats, seran resoltes per l'administració competent sense perjudici que, una vegada esgotada la via administrativa, puguen sotmetre's a la jurisdicció contenciosa administrativa.  
2. A l'efecte del que es disposa en l'apartat anterior, la persona titular de la direcció general amb competències en igualtat en la diversitat és l'òrgan competent per a interpretar els concerts socials, resoldre els dubtes que oferisca el seu compliment, i també acordar la seua resolució i determinar els efectes d'aquesta.  
3. Contra els actes que es dicten per aquest òrgan durant l'execució del concert, que no posen fi a la via administrativa, podrà interposar-se el recurs d'alçada davant l'òrgan superior jeràrquic del qual els va dictar, conformement amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Article 29. Inspecció i control ordinari  
La Vicepresidència i Conselleria d'Igualtat i Polítiques Inclusives podrà inspeccionar els serveis concertats quan ho estime convenient, per a comprovar el seu bon funcionament.  
Títol V  
Concertació de serveis addicionals   
i modificació i revisió dels concerts  
  
Article 30. Concertació de serveis addicionals  
1. Les entitats d'iniciativa social que es troben en alguna de les situacions descrites en l'article 37 del Decret 181/2017, poden sol·licitar, durant el primer semestre de 2019, la concertació de serveis compresos en l'objecte de la present convocatòria. Els terminis, procediments i condicions per a formular i resoldre aquestes sol·licituds seran els establits en el títol VIII del Decret 181/2017, i subsidiàriament, els que es recullen en aquest annex.  
2. Durant el termini de vigència de la present convocatòria, l'òrgan facultat per a resoldre el procediment de concertació podrà, així mateix, si existeix crèdit adequat i suficient per a això i les necessitats del servei els justifiquen:  
a) Concertar, sense necessitat de nova sol·licitud, els serveis que, malgrat haver aconseguit la puntuació mínima, hagueren quedat exclosos per falta de crèdit pressupostari, seguint l'ordre de prelació resultant del procediment de selecció, prèvia comprovació que l'entitat continua reunint els requisits necessaris.  
b) Obrir nou termini de presentació de sol·licituds a l'empara de la present convocatòria per a concertar tant els serveis que hagueren quedat deserts, per falta de sol·licituds adequades o per extinció, com aquells altres compresos en l'objecte de la convocatòria que necessite per a atendre necessitats sobrevingudes.  
3. Els acords d'acció concertada, en els supòsits recollits en els dos apartats anteriors, se sotmetran a les restants disposicions d'aquesta convocatòria. La seua durada no podrà prolongar-se més enllà del 31 de desembre de 2020, però seran prorrogables pel mateix temps i en les mateixes condicions que els restants concerts subscrits a l'empara d'aquesta.  
  
Article 31. Modificació dels concerts  
Els concerts acordats a l'empara de la present convocatòria seran modificables conformement amb el que es disposa en els articles 31 i 32 del Decret 181/2017. A més, de manera específica, la direcció general competent en igualtat en la diversitat determinarà si la demanda social justifica l'increment o la reducció el nombre de prestacions, atenent, entre altres paràmetres, a l'existència de llista d'espera o a la discrepància entre les prestacions previstes i les efectivament requerides, a la vista de la documentació justificativa.  
  
Article 32. Revisió i Modificació de les condicions tècniques i econòmiques  
La revisió i modificació de les condicions tècniques i econòmiques dels concerts se subjectarà al que es disposa en l'article 33 del Decret 181/2017, amb les següents especificacions: la revisió dels mòduls econòmics requerirà d'un estudi previ de la direcció general competent en matèria d'igualtat en la diversitat que determine que els costos variables, fixos i permanents de prestació del servei són inferiors o superiors a les contraprestacions econòmiques rebudes. Els mòduls es fixaran en una quantia que, dins de les disponibilitats pressupostàries, permeta restablir l'equilibri entre costos i contraprestacions.  
  
  
  
ANNEX II  
Servei de millora socioeducativa dirigit a la infància  
 i adolescència gitana: Programa Kumpania  
  
1. Definició i objecte  
1. Constitueix l'objecte del concert la prestació d'un servei social especialitzat i individualitzat dirigit a la infància i adolescència gitana, el seu entorn social i familiar, per a millorar la seua situació socioeducativa, amb l'objectiu de graduar en l'Educació Secundària Obligatòria i afavorir la continuació en estudis postobligatoris: Programa Kumpania.  
  
2. Les places concertades per a aquest servei s'integraran en la Xarxa Pública Valenciana de Serveis Socials.   
3. D'acord amb les disponibilitats pressupostàries existents, les necessitats d'atenció social i la distribució geogràfica de la població gitana, constitueix l'objecte específic de la convocatòria els serveis corresponents d'un màxim de 275 places, que s'organitzaran en programes de 25 persones.  
Es podran realitzar programes de 12 persones establint una estructura similar de figures professionals amb dedicació adaptada, que permeten atendre de manera adequada la intervenció integral plantejada.  
Cada programa haurà d'estar vinculat a un o diversos barris d'un mateix municipi, o a un municipi si no hi ha indicació de barri, segons el llistat establit en l'apartat 8 del present annex.  
4. Les persones usuàries seran xiquets i xiquetes i adolescents gitanos i gitanes de 6 i 18 anys, que estiguen cursant l'Educació Primària o l'Educació Secundària Obligatòria i que a més:  
- Tinguen per objectiu finalitzar els estudis corresponents a cada etapa educativa i es comprometen amb el contingut del programa.  
- Existisca conformitat de la família i aquesta accepte la col·laboració en el programa a través d'un compromís.  
- Que residisquen o estiguen matriculades en centres educatius en els municipis i barris que s'indiquen en l'apartat 8.  
- S'accepten les condicions d'accés i manteniment en el programa.  
  
Cada programa comptarà amb la següent distribució per edats i sexe:  
- Tots els grups comptaran amb un mínim del 25 % i un màxim del 50 % de persones usuàries que cursen l'Educació Primària.  
- Tots els grups comptaran amb un mínim del 50 % i un màxim del 75 % de persones usuàries que cursen l'Educació Secundària.  
- Els grups seran mixtos i cap sexe sumarà menys del 40 % del total.  
5. En el moment de l'adjudicació, a més de l'ordenació per puntuació, es tindran en compte les següents restriccions.  
Quant a la distribució territorial:  
- La província de Castelló ha de tindre com a mínim el 10 % de les places. En cas de no haver-hi ofertes per a cobrir aqueix percentatge, les places restants es podran adjudicar en la resta de províncies.  
- La província d'Alacant ha de tindre com a mínim el 35 % de les places. En cas de no haver-hi ofertes per a cobrir aqueix percentatge, les places restants es podran adjudicar en la resta de províncies.  
- La província de València ha de tindre com a mínim el 25 % de les places. En cas de no haver-hi ofertes per a cobrir aqueix percentatge, les places restants es podran adjudicar en la resta de províncies.  
Quant a la distribució per entitats, cap entitat podrà tindre més del 50 % de les places. A més, la suma de places concertades en el conjunt d'entitats d'una mateixa federació o fundació no podrà superar el 50 % del total. En cas de no haver-hi més ofertes, es podrà superar aqueix percentatge màxim.  
Quant als programes concertats, només podran adjudicar-se un màxim de 10 programes que compten amb 12 places.  
6. Una vegada adjudicat i formalitzat el concert, els dos primers mesos l'entitat els dedicarà a la selecció de les persones usuàries del programa.  
  
2. Prestacions  
El servei consistirà en una intervenció integral centrada en l'atenció socioeducativa de les persones beneficiàries del programa. Aquest haurà de contindre almenys les següents accions:  
a) Elaboració d'un itinerari personalitzat per a cada xiqueta, xiquet o adolescent que estiga en el programa, establint objectius per a aconseguir la graduació en l'Educació Secundària Obligatòria.  
b) Mediació i seguiment en el centre educatiu i entrevistes periòdiques amb la direcció, la tutoria i el professorat per a valorar la implicació en el procés educatiu de cada xiqueta, xiquet o adolescent.  
c) Mediació i seguiment amb la família i entrevistes periòdiques per a valorar la implicació en el procés educatiu de cada xiqueta, xiquet o adolescent.  
d) Mediació i seguiment, si és el cas, amb els serveis socials per a informar sobre el desenvolupament del programa, treballar sobre la situació familiar i l'àmbit comunitari.  
e) Classes de reforç escolar de dilluns a divendres, segons necessitat.  
f) Foment d'hàbits saludables i d'oci educatiu.  
g) Formació en igualtat, interculturalitat i diversitat.  
h) Activitats formatives i recreatives, tant en època escolar com a l'estiu.  
i) Formació a les famílies en parentalitat positiva, bons tractes, criança activa i participació comunitària i educativa.  
j) Orientació cap a l'elecció d'estudis postobligatoris i el món laboral.  
Des del moment de l'accés al programa de cada xiquet, xiqueta o adolescent, l'entitat concertada elaborarà un programa individualitzat d'atenció i seguiment, on constaran totes les dades, intervencions, informes i objectius d'actuació.  
El servei haurà de disposar d'un espai de participació en el qual estiguen presents l'entitat, les persones professionals, les persones usuàries i les seues famílies.  
  
3. Personal  
1. L'equip humà que preste el servei haurà d'estar ben qualificat per a l'acompliment de les funcions i disposar de la titulació requerida per a cada categoria professional.  
2. Per a prestar el servei, l'entitat adjudicatària haurà de disposar, com a mínim per a cada programa de 25 persones usuàries, del següent equip professional:  
a) 1 professional amb titulació mínima de Grau en Psicologia, a mitja jornada, que exercirà les tasques de supervisió del programa. S'encarregarà de realitzar l'itinerari personalitzat establit en l'apartat a del punt 2, així com de les intervencions amb les persones usuàries i les seues famílies, com la formació establida en l'apartat i del punt 2.  
  
b) 1 professional amb titulació mínima de Grau en l'àmbit de l'educació social, el treball social o el magisteri a jornada completa, que exercirà la tasca de coordinació del programa. Serà la persona encarregada de realitzar l'orientació educativa i la mediació establida en els apartats b), c), d) i j) del punt 2, a través de tutories amb les persones usuàries i les seues famílies, així com de la relació amb els centres educatius.  
c) professorat de reforç educatiu, que seran professionals amb Grau en Magisteri i d'altres Graus en diverses àrees de coneixement (Ciències, Lletres, etc.), segons el que s'estableix en l'apartat e del punt 2, tant per a la docència vinculada a Primària com Secundària.  
S'encarregaran del suport educatiu en les diferents matèries, així com del contacte amb el professorat dels centres per a establir les prioritats del repàs.  
El càlcul d'hores totals contractades anualment s'estima en 2.952 hores, equivalent a dues jornades laborals completes. Podrà contractar-se de manera directa a través de contractes per compte d'altri o mitjançant un contracte mercantil de serveis.  
Per al reforç educatiu de Primària, es podrà contractar fins a un màxim del 33 % del total d'hores a estudiants del Grau de Magisteri a partir del segon curs.  
d) Professionals que sumen tres jornades de dedicació completa, amb la següent formació:  
· Tècnic Superior en Animació Sociocultural i Turística  
· Tècnic Superior en Educació Infantil  
· Tècnic Superior en Integració Social  
· Tècnic Superior en Promoció de la Igualtat de Gènere  
· Tècnic Superior en Animació d'Activitats Físiques i Esportives  
  
· Estudiants de Magisteri a partir del segon curs  
Un màxim d'una jornada completa, equivalent a 1.476 hores, podrà desenvolupar-se per persones titulades en ESO amb formació complementària (com el Curs de Monitor/a d'Activitats de Temps Lliure Educatiu Infantil i Juvenil o acreditació d'un mínim de 20 hores de formació en qüestió de mediació i intervenció comunitària, per alguna administració pública) o experiència laboral mínima acreditada d'un any en l'àmbit socioeducatiu. S'exigirà, a més, matricular-se (o tindre compromís de fer-ho) en una de les titulacions anteriors.  
  
Les tasques a desenvolupar per aquestes figures seran: planificació, calendarització i execució de les activitats complementàries per a les persones usuàries (apartats f), g) i h) del punt 2), així com suport a l'orientació a les persones usuàries, a la intervenció amb famílies i a la intervenció en els centres educatius.  
Almenys l'equivalent a una jornada completa haurà de tindre contracte per compte d'altri. La resta de contractes podran ser per compte d'altri o bé a través de facturació de serveis. El càlcul d'hores totals contractades anualment mitjançant serveis serà com a màxim de 2.952 hores, equivalent a dues jornades laborals completes.  
e) 1 professional de l'àmbit de la gestió administrativa a mitja jornada.  
3. En el cas de programes de 12 persones usuàries, l'entitat adjudicatària haurà de disposar, com a mínim, del següent equip professional:  
  
a) 1 professional amb titulació mínima de Grau en Psicologia, a mitja jornada, que exercirà les tasques de supervisió del programa. S'encarregarà de realitzar l'itinerari personalitzat establit en l'apartat a del punt 2, així com de les intervencions amb les persones usuàries i les seues famílies, com la formació establida en l'apartat i del punt 2.  
  
b) 1 professional amb titulació mínima de Grau en l'àmbit de l'educació social, el treball social o el magisteri a mitja jornada, que exercirà la tasca de coordinació del programa. Serà la persona encarregada de realitzar l'orientació educativa i la mediació establida en els apartats b), c), d) i j) del punt 2, a través de tutories amb les persones usuàries i les seues famílies, així com de la relació amb els centres educatius.  
  
c) professorat de reforç educatiu, que seran professionals amb Grau en Magisteri i d'altres graus en diverses àrees de coneixement (Ciències, Lletres, etc.), segons el que s'estableix en l'apartat e del punt 2, tant per a la docència vinculada a Primària com Secundària. S'encarregaran del suport educatiu en les diferents matèries, així com del contacte amb el professorat dels centres per a establir les prioritats del repàs.  
  
El càlcul d'hores totals contractades anualment s'estima en 1.476 hores, equivalent a una jornada laboral completa. Almenys la meitat haurà de contractar-se de manera directa a través de contractes per compte d'altri. La resta podrà contractar-se a través de serveis.  
Per al reforç educatiu de Primària, es podrà contractar fins a un màxim del 33 % del total d'hores a estudiants del Grau de Magisteri a partir del segon curs.  
d) Professionals que sumen una jornada i mitja de dedicació, amb la següent formació:  
· Tècnic Superior en Animació Sociocultural i Turística  
· Tècnic Superior en Educació Infantil  
· Tècnic Superior en Integració Social  
· Tècnic Superior en Promoció de la Igualtat de Gènere  
· Tècnic Superior en Animació d'Activitats Físiques i Esportives  
  
· Estudiantes de Magisteri a partir del segon curs  
Un màxim d'una mitja jornada, equivalent a 738 hores, podrà desenvolupar-se per persones titulades en ESO amb formació complementària (com el Curs de Monitor/a d'Activitats de Temps Lliure Educatiu Infantil i Juvenil o acreditació de 20 hores de formació en qüestió de mediació i intervenció comunitària, per alguna administració pública) o experiència laboral mínima acreditada d'un any en l'àmbit socioeducatiu. S'exigirà, a més, matricular-se (o tindre compromís de fer-ho) en una de les titulacions anteriors.  
Les tasques a desenvolupar per aquestes figures seran: planificació, calendarització i execució de les activitats complementàries per a les persones usuàries (apartats f), g) i h) del punt 2), així com suport a l'orientació a les persones usuàries, a la intervenció amb famílies i a la intervenció en els centres educatius.  
Almenys l'equivalent a mitja jornada haurà de tindre contracte per compte d'altri. La resta de contractes podran ser per compte d'altri o bé a través de facturació de serveis. El càlcul d'hores totals contractades anualment mitjançant serveis serà com a màxim de 1.476 hores, equivalent a una jornada laboral completa.  
e) 1 professional de l'àmbit de la gestió administrativa a mitja jornada.  
4. Atés que els dos primers mesos es dedicaran a la selecció de les persones usuàries, la plantilla durant aqueix temps no comptarà amb la meitat del professorat de reforç educatiu ni amb la meitat del personal de l'apartat d dels punts 2 i 3.  
5. Les persones professionals contractades tindran, almenys, la dedicació en hores i la remuneració i drets laborals, previstos en el III Conveni col·lectiu per a empreses d'atenció especialitzada en l'àmbit de la família, infància i joventut en la Comunitat Valenciana.  
6. En el cas de substitucions, donat el seu caràcter urgent i temporal, la presentació de les certificacions negatives del Registre Central de delinqüents sexuals podrà ser substituït per una declaració responsable subscrita per la persona representant de l'entitat, sense perjudici de la seua posterior presentació.  
En el cas que una persona treballadora de manera sobrevinguda incomplisca el requisit indicat anteriorment, l'entitat haurà de substituir-la de forma immediata.  
7. Qualsevol variació en la plantilla haurà de ser comunicada i documentada amb la suficient antelació davant aquesta direcció general.  
Les obligacions socials i laborals respecte a aquest personal correspondran únicament i exclusivament a l'entitat concertada, i la Vicepresidència i Conselleria d'Igualtat i Polítiques Inclusives és del tot aliena a aquestes relacions laborals.  
Quant a les funcions, obligacions i possibles sancions del personal que l'entitat concertada haurà de disposar, serà responsabilitat d'aquesta.  
Passats els dos mesos inicials, i una vegada incorporades les persones usuàries, s'incorporarà la resta del personal.  
8. L'entitat concertada designarà, en un termini de 10 dies des de la signatura del concert, una persona del personal del programa com a interlocutora davant la direcció general, amb la finalitat de resoldre qualsevol incidència que es produïsca.  
  
4. Mòdul econòmic  
El mòdul econòmic aplicat és el següent:  
1. Per als grups de 25 persones usuàries:  
  
2019  
€ Preu dia/plaça ocupada: 28,17 euros.  
- Preu dia/plaça no ocupada: 20,26 euros.  
Els dos mesos inicials posteriors a l'inici del concert es pagaran segons el que s'estableix per a places no ocupades.  
  
2020  
€ Preu dia/plaça ocupada: 29,85 euros.  
- Preu dia/plaça no ocupada: 21,46 euros.  
  
2. Per als grups de 12 persones usuàries:  
  
2019  
€ Preu dia/plaça ocupada: 33,59 euros.  
- Preu dia/plaça no ocupada: 25,42 euros.  
Els dos mesos inicials posteriors a l'inici del concert es pagaran segons el que s'estableix per a places no ocupades.  
  
2020  
€ Preu dia/plaça ocupada: 35,58 euros.  
- Preu dia/plaça no ocupada: 26,91 euros.  
  
3. El sistema utilitzat per a determinar el preu ha sigut el de preu plaça/dia, i s'han tingut en compte els costos de personal de conformitat amb el III Conveni col·lectiu per a empreses d'atenció especialitzada en l'àmbit de la família, infància i joventut a la Comunitat Valenciana, així com les despeses corrents (lloguer, subministraments, etc.) per al desenvolupament del servei i despeses generals vinculades a l'activitat (transport, oci educatiu, extraescolars normalitzades, material, etc.).  
  
En el cas del mòdul econòmic de les places no ocupades, s'ha calculat excloent la necessitat del personal de reforç educatiu i de les despeses generals vinculades a l'activitat.  
  
5. Obligacions específiques  
1. Sense perjudici de les obligacions establides en les normes d'aplicació, són obligacions de l'entitat concertada les següents:  
a) Atendre segons el que s'estableix en l'apartat 2 a les persones usuàries, les seues famílies i personal del seu centre educatiu.  
b) Atendre els requeriments de la Vicepresidència i Conselleria d'Igualtat i Polítiques Inclusives i mantindre els nivells de qualitat en la prestació del servei.  
c) Complir les ordres, protocols de treball, normes de funcionament, directrius i instruccions que dicten els òrgans de la Vicepresidència i Conselleria d'Igualtat i Polítiques Inclusives per a garantir l'adequada prestació del servei concertat.  
d) Assistir a les reunions de treball que els òrgans de la Vicepresidència i Conselleria d'Igualtat i Polítiques Inclusives consideren necessàries.  
e) Col·laborar en les actuacions o programes que en matèria de qualitat assistencial o millores de prestacions es desenvolupen directament per part de la Vicepresidència i Conselleria d'Igualtat i Polítiques Inclusives.  
f) Sotmetre's a la funció inspectora dels òrgans competents de la Vicepresidència i Conselleria d'Igualtat i Polítiques Inclusives.  
g) Facilitar a la Vicepresidència i Conselleria d'Igualtat i Polítiques Inclusives tota la informació econòmica, fiscal, laboral, tècnica i de qualsevol altra índole que li siga sol·licitada i que resulte necessària per al correcte desenvolupament del servei concertat.  
h) Recaptar i facilitar les dades estadístiques que sol·licite la direcció general competent en matèria d'igualtat i inclusió del Poble Gitano.  
  
j) Facilitar la inspecció periòdica per part de la direcció general competent en matèria d'igualtat i inclusió del Poble Gitano amb la finalitat de comprovar la gestió realitzada. L'entitat posarà a la disposició de la direcció general tota la informació i documentació que li siga requerida.  
k) Les entitats concertades hauran d'identificar la seu del servei concertat en els termes que a cada moment establisca la conselleria competent en la matèria, i ha de constar expressament que es tracta d'un servei concertat de la Generalitat. D'igual manera, tot el material que s'utilitze per a la prestació del servei haurà de subjectar-se a les indicacions que sobre imatge institucional dispose la conselleria de referència, evitant en tot moment l'equívoc quant al finançament i responsabilitat del recurs. Per tant, i per a la utilització de la imatge institucional, haurà de seguir les instruccions que per a això dicte l'òrgan competent de la Vicepresidència i Conselleria d'Igualtat i Polítiques Inclusives.  
  
l) L'entitat concertada haurà de garantir que totes les instruccions, fullets informatius, documentació (especialment normes de funcionament, consentiments, etc.) que s'utilitze en atenció a la ciutadania, famílies o xiquets, xiquetes i adolescents han de trobar-se en valencià i castellà, sense perjudici del dret de la ciutadania a l'opció lingüística.  
  
m) Respectar els drets dels xiquets, xiquetes i adolescents en els termes establits en la Convenció de 20 de novembre de 1989 sobre els Drets del Xiquet, adoptada per l'Assemblea General de les Nacions Unides, en la Constitució Espanyola, en la Llei orgànica 1/1996, de 15 de gener, de Protecció Jurídica del Menor, i de modificació parcial del Codi Civil i de la Llei d'Enjudiciament Civil, en la Llei 12/2008, de 3 de juliol de 2008, de la Generalitat, de Protecció Integral de la Infància i l'Adolescència de la Comunitat Valenciana, així com en l'altra normativa vigent relacionada.  
2. Correspondrà a l'entitat concertada proporcionar els immobles on es prestarà el servei, que han de situar-se en el barri o municipi assignat per al programa concertat.  
Els espais d'intervenció amb les xiquetes, els xiquets i adolescents, estaran situats en espais que hauran de tindre una comunicació adequada i el més pròxima possible als centres educatius on estudien.  
Els espais hauran de complir els requisits imprescindibles de salubritat, ventilació i il·luminació, i hauran de propiciar a les persones usuàries un ambient normalitzat, agradable i còmode, a més de reunir les condicions establides en la normativa d'aplicació.  
En el cas de no disposar en el moment de la sol·licitud de la titularitat o disponibilitat de l'espai físic, serà exigible de manera prèvia a l'inici del servei. En el cas que la vigència de la titularitat o disponibilitat de l'espai físic siga inferior a la durada del concert, s'exigirà dos mesos abans a la seua caducitat, la comunicació d'una nova disponibilitat de l'espai físic que complisca les condicions establides.   
  
A més, els espais hauran de comptar amb llicència d'obertura municipal, o que aquesta estiga en estat de tramitació, abans de l'inici del servei. Aquest requisit no serà necessari en cas que l'espai estiga cedit per una administració pública.  
A més, amb caràcter general, haurà de disposar de:  
a) Un sistema de comunicació mitjançant telèfon fix o mòbil i accés a internet, amb els equips informàtics necessaris per a l'adequada intervenció.  
b) Un sistema de calefacció que permeta mantindre una temperatura igual o superior als 20 graus centígrads, no s'utilitzaran calefactors per combustió o els susceptibles de provocar flama per contacte directe o proximitat.  
c) Farmaciola d'urgències, que haurà d'estar fora de l'abast de les persones usuàries.  
Així mateix, s'haurà de comptar amb les dependències adequades per a les intervencions individuals amb les persones usuàries i les seues famílies, així com per al treball de les diferents figures professionals.  
  
6. Cobertura de places i accés als serveis per les persones usuàries.  
  
L'accés a les places concertades es realitzarà seguint el següent procediment:  
1. Una vegada formalitzat el concert, s'establirà un termini de dos mesos per a la selecció de les persones usuàries del programa.  
2. L'entitat haurà de proposar les persones candidates a ser usuàries del programa. El llistat que presente ha d'incloure com a mínim el nombre de places concertades més un 50 % addicional.  
3. Per a optar a la plaça cada candidatura haurà d'incloure:  
- Conformitat de la persona proposada per a complir els compromisos adquirits segons model que es proporcionarà.  
- Conformitat de la família de la persona proposada per a complir els compromisos adquirits segons model que es proporcionarà. Aquesta inclourà l'autorització per a l'ús de les dades personals, així com per al coneixement per part de l'entitat i de l'administració de les notes escolars.  
- Informe favorable emés per la direcció del centre educatiu en el qual estudia la persona proposada.  
- Informe favorable del municipi, a través del Programa per a la Igualtat i la Inclusió del Poble Gitano, segons el seu domicili habitual.  
A més, seran requisits imprescindibles, que hauran d'incloure en l'informe del centre educatiu:  
- No tindre més de dos anys de desfasament curricular  
- Haver faltat a classe menys del 20 % de manera no justificada en el trimestre anterior  
4. Les persones proposades per l'entitat estaran en una llista que serà ordenada tenint en compte, almenys i de manera preferent, els següents criteris:  
- Tindre el domicili en els municipis i barris establits en la resolució d'adjudicació del concert per a aqueix grup.  
- Estar matriculada en un centre educatiu situat en els municipis i barris establits en la resolució d'adjudicació del concert per a aqueix grup.  
- Informe favorable de la persona tutora del centre educatiu, en el qual mostre el seu compromís de col·laboració amb el programa.  
- Tindre les circumstàncies personals, familiars i educatives més adequades per al compliment de l'objectiu del programa.  
5. Es constituirà una comissió de valoració, que es convocarà almenys amb quinze dies d'antelació al compliment dels dos primers mesos de l'inici del concert, que estarà composta per:  
- La persona que ostente la subdirecció general amb competències en igualtat en la diversitat, o persona en qui delegue, que n'ostentarà la presidència.  
- La persona que ostente la prefectura de servei amb competències en igualtat i inclusió del poble gitano, o persona en qui delegue.  
- Las persones titulars de les direccions territorials de la conselleria amb competències en material d'igualtat i polítiques inclusives, que podran delegar en la prefectura de servei o de secció de cada direcció territorial.  
- Las persones titulars de les direccions territorials de la conselleria amb competències en material d'educació, que podran delegar en la prefectura de servei o de secció de cada direcció territorial.  
- Les persones representants dels Programes d'Igualtat i Inclusió del Poble Gitano dels municipis on s'hagen concertat programes, que podran delegar en altres persones responsables.  
- Una persona tècnica de la direcció general amb competències en igualtat i inclusió del poble gitano, que n'exercirà la secretaria.  
- Participaran, a més, amb veu però sense vot, una persona en representació de cada programa concertat.  
6. Per a cada programa concertat, la persona que el represente realitzarà una explicació sobre els criteris seguits per a la proposta de persones i la seua ordenació.  
7. La comissió de valoració s'encarregarà de comprovar que cada proposta compleix els requisits establits en el punt 3, així com els criteris preferents d'ordenació del punt 4. Tenint en compte aquests, podrà acceptar el llistat amb l'ordenació proposada o establir una nova ordenació del llistat.  
8. La comissió de valoració aprovarà el llistat definitiu ordenat per cada programa concertat. Les primeres 25 persones de cada llistat (o 12 en cas de ser un grup reduït), seran les designades com a usuàries del programa. La resta, quedaran en llista d'espera.  
9. En cas que l'entitat considere que una persona usuària no és idònia per a continuar en la plaça, haurà de posar-ho en coneixement de la direcció general a través de la següent documentació relativa a la proposta d'eixida del programa d'aqueixa persona usuària:  
- informe motivat de l'entitat  
- informe favorable del centre educatiu  
- informe favorable del municipi  
- informe sobre el tràmit d'audiència donat a la persona usuària i la seua família  
A més, la proposta d'eixida del programa haurà d'anar acompanyada d'un informe amb proposta d'inclusió de la següent persona de la llista que seguisca compliment els requisits establits en el punt 3.  
10. La direcció general amb competències en matèria d'igualtat i inclusió del poble gitano, resoldrà els canvis corresponents en el grup.  
  
11. La comissió de valoració es reunirà almenys dues vegades a l'any per a revisar la llista i, si escau, ampliar-la amb noves propostes d'incorporacions realitzades per les entitats, seguint el procés indicat anteriorment.  
  
7. Justificació del servei, memòries trimestrals i memòria anual  
  
1. Les entitats signants dels concerts estaran obligades a justificar, davant la direcció general amb competències en igualtat i inclusió del poble gitano, la prestació del servei i el compliment de les obligacions derivades del concert, per al seu abonament.  
A aquest efecte hauran de presentar, amb caràcter mensual, en els cinc primers dies del mes següent, la documentació per via telemàtica o mitjans electrònics:  
- Relació de persones usuàries ateses amb indicació del seu nom i cognoms, DNI o NIE, centre educatiu i, si escau, les dates d'alta i baixa, subscrita pel titular del programa o persona que actue en representació d'aquest, segons el model que es proporcionarà  
  
- Certificació de la persona supervisora del programa, que acredite que s'ha prestat el servei conformement a les obligacions que estableix el concert i, si escau, el nombre de places no ocupades, per causa aliena a l'entitat.  
2. En finalitzar cada trimestre educatiu, es presentarà una memòria de resultats, segons model que es proporcionarà, amb un apartat per a cada persona usuària que incloga les notes escolars i la valoració del programa sobre la seua evolució acadèmica i social. A més, s'inclourà una valoració global sobre el funcionament del grup.  
3. L'entitat titular de cada programa haurà de presentar, abans del 31 de gener de cada exercici següent en què estiga en vigor el concert, a la Direcció general amb competències en igualtat i inclusió del poble gitano, una memòria justificativa, segons model que es proporcionarà, de les actuacions i el compliment de les condicions que s'estableixen en el concert social.  
En la memòria es farà constar, com a contingut mínim, els següents extrems:  
- Entitat, denominació del servei i nombre de places concertades.  
  
- Resultats obtinguts: valoració sobre l'evolució acadèmica i social de cada persona usuària i valoració global sobre el funcionament del grup.  
- Objectius i activitats realitzades.  
- Avaluació dels serveis prestats.  
- Resum econòmic de l'exercici.  
- Conclusions respecte dels objectius, avaluació i resultat econòmic.  
  
L'entitat titular del servei estarà obligada a conservar les factures i els documents justificants de despeses, per un període de quatre anys, per al seu control econòmic i financer.  
  
8. Municipis i barris  
Els municipis i barris per a la posada en marxa del servei són els indicats a continuació:  
  
Província d'Alacant  
  
Municipi Barri / districte  
Alacant 400 habitatges  
Alacant Colònia Requena  
Alacant Barri José Antonio  
Alacant Verge del Carme  
Alacant Joan XXIII  
Alacant El Cementeri  
Alacant Verge del Remei  
Alcoi Joan XXIII  
Almoradí San Pancracio  
Aspe   
Benidorm   
Calpe   
Campello, el Carrer Manuel Sanchis  
Crevillent Barri Xinés  
Elda La Tafalera  
Elx El Carrús  
Elx Els Palmerars  
Orihuela Ravaloche/San Isidro  
Sax   
Vila Joiosa, la Barri antic  
Villena San Francisco  
  
  
  
Província de Castelló  
  
Municipi Barri  
Castelló de la Plana Grup Sant Llorenç  
Castelló de la Plana Polígon Serrallo/Partida Mulafa  
Castelló de la Plana Barri Rafalafena  
Castelló de la Plana Cases de la Breva  
  
  
  
Província de València  
  
Municipi Barri  
Alberic   
Algemesí   
Alzira   
Burjassot Barriada 613 habitatges  
Carcaixent   
Carlet   
Cullera Barri Sant Agustí  
Gandia Beniopa- Roís de Corella  
Llíria   
Oliva Sant Francesc  
Oliva Barri Pinet  
Paterna Santa Rita i Barranc del Sau  
Paterna La Coma- Mas del Rosari  
Riba-roja de Túria Ciutat Jardí  
Sagunt Baladre  
Torrent Barri Xenillet  
València Poblats Marítims1  
València Benicalap2  
València Quatre Carreres3  
València Rascanya4  
València Camins al Grau5  
València l'Olivereta6  
València La Saïdia7  
València Patraix8  
València Jesús9  
València Pobles de l'Oest10  
  
  
1Poblats Marítims: el Grau, Cabanyal-Canyamelar, la Malva-rosa, Beteró i Natzaret.  
2Benicalap: Benicalap i Ciutat Fallera.  
3Quatre Carreres: Montolivet, En Corts, Malilla, Font de Sant Lluís, Na Rovella, la Punta i Ciutat de les Arts i les Ciències.  
4Rascanya: Orriols, Torrefiel i Sant Llorenç.  
5Camins al Grau: Aiora, Albors, la Creu del Grau, Camí Fondo i Penya-roja.  
6L'Olivereta: Nou Moles, Soternes, Tres Forques, la Fontsanta i la Llum.  
7La Saïdia: Marxalenes, Morvedre, Trinitat, Tormos i Sant Antoni.  
8Patraix: Patraix, Sant Isidre, Vara de Quart, Safranar i Favara.  
9Jesús: la Raiosa, l'Hort de Senabre, la Creu Coberta, Sant Marcel·lí i Camí Real.  
10Pobles de l'Oest: Benimàmet i Beniferri.  
  
  
ANNEX III  
Servei d'assessorament i suport a les persones LGTBI,   
els seus familiars i persones acostades  
  
1. Definició i objecte  
1. Constitueix l'objecte del concert la prestació de servei d'assessorament i suport a les persones LGTBI, els seus familiars i persones acostades, amb l'objectiu d'oferir orientació en els diferents àmbits, així com una atenció adequada a les seues necessitats. Aquest servei tindrà prestacions especialitzades per a les persones trans.  
2. El servei es prestarà en tres lots, a través d'oficines a València, Alacant i Castelló, a les quals s'accedirà tant físicament com per altres mitjans. L'oficina de València exercirà de coordinadora del conjunt del servei, segons el que s'estableix en l'apartat 2.6.  
3. El servei està dirigit principalment a lesbianes, gais, trans, bisexuals i intersexuals, així com a les seues famílies i persones acostades, que requerisquen una atenció específica vinculada a la seua realitat com a tal.  
L'atenció s'adaptarà a les necessitats, que podran ser merament informatives o podran arribar a la necessitat d'una intervenció directa, segons les prestacions que s'indiquen en l'apartat número 2.  
4. Una vegada adjudicat i formalitzat el concert, el primer mes es dedicarà a l'organització del servei i la preparació per al seu inici.  
  
2. Prestacions  
1. El servei consistirà en una atenció integral que inclourà les prestacions següents:  
- atendre, informar i orientar les persones usuàries en relació amb la realitat LGTBI, a través d'atenció telefònica, correu electrònic, xarxes socials o en la seu física del servei.  
- oferir un itinerari individualitzat d'atenció social amb l'objectiu d'atendre les necessitats específiques de cada persona usuària. Aquest assessorament inclourà, si escau, l'acompanyament als recursos necessaris.  
- assessorament psicològic, tant individual com en grup. En el primer cas, fins a sis intervencions. En el segon cas, constituint un Grup d'Ajuda Mútua per a persones LGBI i un Grup d'Ajuda Mútua per a persones trans.  
- suport legal en temes relacionats amb qüestions LGTBI (matrimoni, filiació, agressions, etc.). Aquest assessorament inclourà l'acompanyament necessari i, en cas de necessitar un professional de l'advocacia, una primera intervenció gratuïta.  
- atenció a la infància i adolescència LGTBI, així com a les seues famílies. En cas d'existir suficient demanda, es constituiran Grups de Suport per a Adolescents LGTBI i Grups de Suport per a Familiars de Persones LGTBI.  
- orientació laboral i educativa per a persones LGTBI, especialment persones trans. Aquest assessorament inclourà formació per a la cerca d'ocupació i el suport en gestions educatives.  
- assessorament a migrants LGTBI referida a les possibilitats de regularització de la seua situació i de petició d'asil.  
- atenció i ajuda a víctimes de violència en parelles formades per persones del mateix sexe, buscant la protecció d'aquestes.  
- atenció i ajuda a víctimes de discriminació i delictes d'odi per LGTBIfòbia, acompanyant en el procés de denúncia, si escau, i donant l'atenció psicològica i jurídica necessària.  
2. Amb l'objectiu de donar una atenció completa adequada a les persones LGTBI, el servei contactarà amb aquells recursos públics i privats als quals puguen ser derivades les persones usuàries, segons les seues necessitats, i requerirà que cadascun d'ells designe una persona de referència. El servei realitzarà formació a aquestes persones sobre la realitat LGTBI i establirà, si escau, els protocols necessaris per a la coordinació.  
3. L'horari d'atenció general en les oficines del servei i via telefònica serà de dilluns a divendres de 10h a 14h i almenys huit hores més durant dues o tres vesprades, a determinar per les necessitats.  
En el cas dels Grups de Suport s'establirà l'horari adequat perquè les persones usuàries puguen acudir.  
A més a més, hi haurà un telèfon d'urgències la responsabilitat del qual serà de l'entitat que gestione el servei a la província de València. Els serveis d'Alacant i Castelló comptaran amb una persona de guàrdia per si la urgència fora de la seua competència.  
4. El servei comptarà amb una oficina itinerant per a donar atenció a les persones usuàries en les diferents comarques. Per a això contactarà amb els municipis que considere oportú per a oferir aquesta oficina en aquests. Serà necessari aconseguir, almenys, tres municipis de comarques diferents de la de València a la província de València, dos municipis de comarques diferents de l'Alacantí a la província d'Alacant, i un municipi d'una comarca diferent de la de la Plana Alta a la província de Castelló.  
Per a la ubicació de l'oficina es buscaran per part del servei, amb la col·laboració de la direcció general, acords amb els municipis corresponents per a la cessió d'espais adequats per a l'atenció. En cas de no ser possible, l'entitat concertada buscarà acords amb altres entitats o aconseguirà un espai propi.  
L'horari per a cada municipi serà aquell que es derive de les necessitats de les persones usuàries.  
5. Les entitats gestores del servei han de:  
- Guardar registre de les persones usuàries que demanen el servei, d'acord amb la legislació vigent en matèria de protecció de dades.  
- Elaborar informes mensuals amb dades sobre el servei donat, segons el model que es facilitarà.  
- Elaborar un informe qualitatiu trimestral, on destaquen els temes de major interés, segons model que es facilitarà.  
6. L'entitat que gestione el servei de la província de València, s'encarregarà de la coordinació del servei. Aquesta coordinació se circumscriurà a:  
- Unificar els informes mensuals i trimestrals per a la seua presentació.  
- Establir criteris comuns en l'atenció i la recollida de dades.  
- Coordinar les actuacions que requerisquen una intervenció més especialitzada o d'àmbit autonòmic.  
Aquelles qüestions relatives al funcionament del servei i que requerisquen un acord, s'establiran en les reunions de coordinació que convocarà per a això la direcció general.  
6. El servei haurà de disposar d'un espai de participació en el qual estiguen presents l'entitat, les persones professionals i les persones usuàries.  
  
3. Personal  
1. L'equip humà que preste el servei haurà d'estar ben qualificat per a l'acompliment de les funcions i disposar de la titulació requerida per a cada categoria professional.  
2. Per a prestar el servei, l'entitat adjudicatària de la província de València haurà de disposar, com a mínim, del següent equip professional:  
- 1 professional amb titulació mínima de Grau, a jornada completa, que exercirà les tasques de coordinació del servei tant de la província com de la coordinació conjunta.  
- 2 professionals amb titulació mínima de Grau en l'àmbit del Treball Social o l'Educació Social, a jornada completa, per a les tasques dels itineraris individualitzats i el seu seguiment, així com de suport a la coordinació del servei.  
- 1 professional a jornada completa amb titulació mínima de Grau de Psicologia, per a les tasques d'assessorament psicològic i els grups d'ajuda. Aquesta persona podrà ser contractada a través de la prestació de serveis.  
- 1 professional a jornada completa amb titulació mínima de Grau de Psicologia, amb especialitat en Psicologia Infantil, per a les tasques d'assessorament psicològic i els grups d'ajuda amb xiquetes, xiquets i adolescents i les seues famílies. Aquesta persona podrà ser contractada a través de la prestació de serveis.  
- 1 professional amb titulació mínima de Grau en l'àmbit del Dret, per al suport i assessorament legal. El càlcul d'hores contractades anualment s'estima en 1.750, equivalent a una jornada completa. Aquesta persona podrà ser contractada a través de la prestació de serveis.  
  
- Professionals que sumen almenys dues jornades de dedicació, amb la següent formació de Grau Superior:  
· Tècnic Superior en Animació Sociocultural i Turística  
· Tècnic superior en Educació Infantil  
· Tècnic Superior en Integració Social  
· Tècnic Superior en Mediació Comunicativa  
· Tècnic Superior en Promoció de la Igualtat de Gènere  
· Tècnic Superior en Animació d'Activitats Físiques i Esportives.  
  
El personal professional també podrà ser titulat en Educació Secundària Obligatòria amb formació complementària (com el Curs de Monitor/a d'Activitats de Temps Lliure Educatiu Infantil i Juvenil) o experiència laboral d'almenys un any en l'àmbit social. En aquest cas, a més, haurà d'estar matriculat (o tindre compromís de fer-ho) en una de les titulacions anteriors.  
- 1 professional de l'àmbit de la gestió administrativa a jornada completa, amb titulació mínima d'ESO.  
3. Per a prestar el servei, l'entitat adjudicatària de la província d'Alacant haurà de disposar, com a mínim, del següent equip professional:  
- 1 professional amb titulació mínima de Grau, a jornada completa, que exercirà les tasques de coordinació del servei de la província i farà tasques de coordinació amb la resta.  
- 1 professional amb titulació mínima de Grau en l'àmbit del Treball Social o l'Educació Social, a jornada completa, per a les tasques dels itineraris individualitzats i el seu seguiment, així com de suport a la coordinació del servei.  
- Professionals que sumen almenys una jornada i mitja de dedicació amb titulació mínima de Grau de Psicologia, per a les tasques d'assessorament psicològic i els grups d'ajuda. A més, caldrà comptar amb una persona professional amb especialitat en Psicologia Infantil, per a les tasques d'assessorament psicològic i els grups d'ajuda amb xiquetes, xiquets i adolescents i les seues famílies. Aquestes persones podran ser contractades a través de la prestació de serveis.  
- 1 professional amb titulació mínima de Grau en l'àmbit del Dret, per al suport i assessorament legal. El càlcul d'hores contractades anualment s'estima en 1.750, equivalent a una jornada completa. Aquesta persona podrà ser contractada a través de la prestació de serveis.  
  
- Professionals que sumen una jornada completa, per a les tasques d'acompanyament i intervenció, amb la següent formació de Grau Superior:  
· Tècnic Superior en Animació Sociocultural i Turística  
· Tècnic superior en Educació Infantil  
· Tècnic Superior en Integració Social  
· Tècnic Superior en Mediació Comunicativa  
· Tècnic Superior en Promoció de la Igualtat de Gènere  
  
· Tècnic Superior en Animació d'Activitats Físiques i Esportives.  
  
El personal professional també podrà ser titulat en Educació Secundària Obligatòria amb formació complementària (com el Curs de Monitor/a d'Activitats de Temps Lliure Educatiu Infantil i Juvenil) o experiència laboral d'almenys un any en l'àmbit social. En aquest cas, a més, haurà d'estar matriculat (o tindre compromís de fer-ho) en una de les titulacions anteriors.  
- 1 professional de l'àmbit de la gestió administrativa a mitja jornada, amb titulació mínima d'ESO.  
4. Per a prestar el servei, l'entitat adjudicatària de la província de Castelló haurà de disposar, com a mínim, del següent equip professional:  
- 1 professional amb titulació mínima de Grau en l'àmbit del Treball Social o l'Educació Social, a jornada completa, per a les tasques de coordinació del servei, els itineraris individualitzats i el seu seguiment.  
  
- Professionals que sumen almenys mitja jornada amb titulació mínima de Grau de Psicologia, per a les tasques d'assessorament psicològic i els grups d'ajuda. A més, caldrà comptar amb una persona professional amb especialitat en Psicologia Infantil, per a les tasques d'assessorament psicològic i els grups d'ajuda amb xiquetes, xiquets i adolescents i les seues famílies. Aquestes persones podran ser contractades a través de la prestació de serveis.  
- 1 professional amb titulació mínima de Grau en l'àmbit del Dret, per al suport i assessorament legal. El càlcul d'hores contractades anualment s'estima en 875, equivalent a mitja jornada. Aquesta persona podrà ser contractada a través de la prestació de serveis.  
- Professionals que sumen una jornada completa, per a les tasques d'acompanyament i intervenció, amb la següent formació de Grau Superior:  
· Tècnic Superior en Animació Sociocultural i Turística  
· Tècnic superior en Educació Infantil  
· Tècnic Superior en Integració Social  
· Tècnic Superior en Mediació Comunicativa  
· Tècnic Superior en Promoció de la Igualtat de Gènere  
· Tècnic Superior en Animació d'Activitats Físiques i Esportives.  
  
El personal professional també podrà ser titulat en Educació Secundària Obligatòria amb formació complementària (com el Curs de Monitor/a d'Activitats de Temps Lliure Educatiu Infantil i Juvenil) o experiència laboral d'almenys un any en l'àmbit social. En aquest cas, a més, haurà d'estar matriculat (o tindre compromís de fer-ho) en una de les titulacions anteriors.  
5. El personal professional contractat tindran, almenys, la dedicació en hores i la remuneració i drets laborals, previstos en el Conveni col·lectiu estatal d'acció i intervenció social 2015-2017.  
6. En el cas de substitucions, donat el seu caràcter urgent i temporal, la presentació de les certificacions negatives del Registre Central de delinqüents sexuals podrà ser substituït per una declaració responsable subscrita per la persona representant de l'entitat, sense perjudici de la seua posterior presentació.  
En el cas que una persona treballadora de manera sobrevinguda incomplisca el requisit indicat anteriorment, l'entitat l'haurà de substituir de forma immediata.  
7. Qualsevol variació en la plantilla haurà de ser comunicada i documentada amb la suficient antelació davant aquesta direcció general.  
Les obligacions socials i laborals respecte a aquest personal correspondran únicament i exclusivament a l'entitat concertada, i la Vicepresidència i Conselleria d'Igualtat i Polítiques Inclusives és del tot aliena a aquestes relacions laborals.  
Quant a les funcions, obligacions i possibles sancions del personal que l'entitat concertada haurà de disposar, serà responsabilitat d'aquesta.  
8. L'entitat concertada designarà, en un termini de 10 dies des de la formalització del concert, una persona del personal del programa com a interlocutora davant la direcció general, amb la finalitat de resoldre qualsevol incidència que es produïsca.  
  
4. Mòdul econòmic  
1. El mòdul econòmic aplicat és el següent:  
  
2019  
Lot de València: 25.993,35 euros mensuals.  
Lot d'Alacant: 17.775,05 euros mensuals.  
Lot de Castelló: 10.541,40 euros mensuals.  
  
2020  
Lot de València: 29.950,68 euros mensuals.  
Lot d'Alacant: 18.667,37 euros mensuals.  
Lot de Castelló: 11.127,88 euros mensuals.  
  
2. El sistema utilitzat per a determinar el preu s'ha fet tenint en compte els costos de personal de conformitat amb el Conveni col·lectiu estatal d'acció i intervenció social 2015-2017, així com les despeses corrents (lloguer, subministraments, etc.) per al desenvolupament del servei i despeses generals vinculades a l'activitat (transport, material, etc.).  
  
5. Obligacions específiques  
1. Sense perjudici de les obligacions establides en les normes d'aplicació, són obligacions de l'entitat concertada les següents:  
a) Atendre les persones usuàries que siguen derivades per les direccions territorials o serveis socials competents per raó del territori.  
  
b) Atendre els requeriments de la Vicepresidència i Conselleria d'Igualtat i Polítiques Inclusives i mantindre els nivells de qualitat en la prestació del servei.  
c) Complir les ordres, protocols de treball, normes de funcionament, directrius i instruccions que dicten els òrgans de la Vicepresidència i Conselleria d'Igualtat i Polítiques Inclusives per a garantir l'adequada prestació del servei concertat.  
d) Assistir a les reunions de treball que els òrgans de la Vicepresidència i Conselleria d'Igualtat i Polítiques Inclusives consideren necessàries.  
e) Col·laborar en les actuacions o programes que en matèria de qualitat assistencial o millores de prestacions es desenvolupen directament per part de la Vicepresidència i Conselleria d'Igualtat i Polítiques Inclusives.  
f) Sotmetre's a la funció inspectora dels òrgans competents de la Vicepresidència i Conselleria d'Igualtat i Polítiques Inclusives.  
g) Facilitar a la Vicepresidència i Conselleria d'Igualtat i Polítiques Inclusives tota la informació econòmica, fiscal, laboral, tècnica i de qualsevol altra índole que li siga sol·licitada i que resulte necessària per al correcte desenvolupament del servei concertat.  
h) Recaptar i facilitar les dades estadístiques que sol·licite la direcció general competent en matèria LGTBI.  
j) Facilitar la inspecció periòdica per part de la direcció general competent en material LGTBI amb la finalitat de comprovar la gestió realitzada. L'entitat posarà a la disposició de la Direcció General tota la informació i documentació que li siga requerida.   
k) Les entitats concertades hauran d'identificar la seu del servei concertat en els termes que a cada moment establisca la conselleria competent en la matèria, i ha de constar expressament que es tracta d'un servei concertat de la Generalitat. D'igual manera, tot el material que s'utilitze per a la prestació del servei haurà de subjectar-se a les indicacions que sobre imatge institucional dispose la conselleria de referència, evitant en tot moment l'equívoc quant al finançament i responsabilitat del recurs. Per tant, i per a la utilització de la imatge institucional, haurà de seguir les instruccions que per a això dicte l'òrgan competent de la Vicepresidència i Conselleria d'Igualtat i Polítiques Inclusives.  
  
l) L'entitat concertada haurà de garantir que totes les instruccions, fullets informatius, documentació (especialment normes de funcionament, consentiments, etc.) que s'utilitze en atenció a la ciutadania han de trobar-se en valencià i castellà, sense perjudici del dret de la ciutadania a l'opció lingüística.  
2. Correspondrà a l'entitat concertada proporcionar els immobles on es prestarà el servei, que haurà de situar-se en la capital de la província del lot concertat.  
Els espais hauran de complir els requisits imprescindibles de salubritat, ventilació i il·luminació, i hauran de propiciar a les persones usuàries un ambient normalitzat, agradable i còmode, a més de reunir les condicions establides en la normativa d'aplicació.  
En el cas de no disposar en el moment de la sol·licitud de la titularitat o disponibilitat de l'espai físic, serà exigible de manera prèvia a l'inici del servei. En el cas que la vigència de la titularitat o disponibilitat de l'espai físic siga inferior a la durada del concert, s'exigirà dos mesos abans a la seua caducitat, la comunicació d'una nova disponibilitat de l'espai físic que complisca les condicions establides.   
  
A més, l'espai haurà de comptar amb llicència d'obertura municipal, o que aquesta estiga en estat de tramitació, abans de l'inici del servei. Aquest requisit no serà necessari en cas que l'espai estiga cedit per una administració pública.  
A més, amb caràcter general, haurà de disposar de:  
a) Un sistema de comunicació mitjançant telèfon fix o mòbil, i accés a internet, amb els equips informàtics necessaris per a l'adequada intervenció i màquina multifunció.  
b) Un sistema de calefacció que permeta mantindre una temperatura igual o superior als 20 graus centígrads, no s'utilitzaran calefactors per combustió o els susceptibles de provocar flama per contacte directe o proximitat.  
c) Farmaciola d'urgències, que haurà d'estar fora de l'abast de les persones usuàries.  
Així mateix, haurà de comptar almenys amb les dependències adequades per a les intervencions individuals amb les persones usuàries i les seues famílies, per a les intervencions grupals, així com per al treball de les diferents figures professionals.  
  
6. Accés als serveis per les persones usuàries  
L'accés als serveis es realitzarà directament a través de les entitats concertades a través dels mitjans establits en l'apartat 2 d'aquest annex.  
  
En el cas d'aquells serveis individualitzats o en grup, l'accés a aquests estarà determinat pel màxim d'intervencions establides en l'apartat 2 d'aquest annex, o bé per la llista d'espera que s'establisca per part del personal professional que preste el servei, tenint en compte les necessitats de cada persona i la urgència de la intervenció.  
  
  
7. Justificació del servei, memòries trimestrals i memòria anual  
  
1. Les entitats signants dels concerts estaran obligades a justificar, davant la direcció general amb competència en matèria LGTBI, la prestació del servei i el compliment de les obligacions derivades del concert, per al seu abonament.  
Per a tot això hauran de presentar, amb caràcter mensual, en els cinc primers dies del mes següent, la documentació per via telemàtica o mitjans electrònics:  
- Certificat que s'ha prestat el servei de conformitat amb les obligacions que estableix el concert indicant si escau, si ha existit variació en la plantilla de personal que serà subscrit per la persona representant legal de l'entitat o persona en qui delegue.  
- Relació d'atencions realitzades, persones ateses per tipologia de servei i lloc de procedència, segons el model que es facilitarà.  
2. En finalitzar cada trimestre, es presentarà una memòria de resultats, segons model que es proporcionarà, en què a més de les dades agregades, es realitzarà una valoració del servei, destacant les de major interés.  
3. L'entitat titular de cada servei haurà de presentar, abans del 31 de gener de cada exercici següent en què estiga en vigor el concert, a la direcció general amb competència en matèria LGTBI, una memòria justificativa, segons model que es proporcionarà, de les actuacions i el compliment de les condicions que s'estableixen en el concert social.  
  
En la memòria es farà constar, com a contingut mínim, els següents punts:  
- Entitat, denominació del servei i nombre total d'atencions realitzades.  
- Resultats obtinguts: valoració sobre el funcionament del servei, així com dels Grups d'Ajuda.  
- Objectius i activitats realitzades.  
- Avaluació dels serveis prestats.  
- Resum econòmic de l'exercici.  
  
- Conclusions respecte dels objectius, avaluació i resultat econòmic.  
  
L'entitat titular del servei estarà obligada a conservar les factures i els documents justificants de despeses, per un període de quatre anys, per al seu control econòmic i financer.  
ANNEX VII  
Document de formalització de concert social en matèria   
de serveis socials en el sector d'igualtat en la diversitat  
  
València, \_\_\_\_ d\_\_\_\_\_\_\_\_\_\_\_\_\_\_\_\_\_\_\_\_ de 2019  
  
Reunits  
D'una banda, (nom i cognoms) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, director/directora general amb competències en igualtat en la diversitat de la Vicepresidència de la Conselleria d'Igualtat i Polítiques Inclusives, nomenat/nomenada pel Decret XX/XX, del Consell, que actua en nom i representació de la Vicepresidència i Conselleria d'Igualtat i Polítiques Inclusives.  
De l'altra, (nom i cognoms) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, amb DNI núm. \_\_\_\_\_\_\_\_\_\_\_\_\_\_\_, que actua en representació d\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (entitat), amb domicili a \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (localitat), carrer/plaça \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, núm. \_\_\_\_\_, CP \_\_\_\_\_\_\_\_ i NIF \_\_\_\_\_\_\_\_\_\_\_\_\_\_\_\_\_\_\_\_\_.  
Les dues parts actuen en la representació en què concorren, i amb la capacitat legal necessària per a la signatura d'aquest concert de serveis socials en el sector d'igualtat en la diversitat.  
  
Exposen  
  
1r. Que la Vicepresidència Conselleria d'Igualtat i Polítiques Inclusives és el departament al qual correspon exercir les competències mencionades en polítiques d'igualtat en la diversitat de la Generalitat.  
2n. Que la Llei 5/1997, de 25 de juny, de la Generalitat, per la qual es regula el sistema de serveis socials en l'àmbit de la Comunitat Valenciana, estableix, en els articles 44 bis, 53, 56.2 i en el títol VI (articles 62 a 68), la regulació de l'acció concertada en matèria de serveis socials.  
  
3r. Que mitjançant la Resolució d.... d..................... de 201\_, de la Vicepresidència i Conselleria d'Igualtat i Polítiques Inclusives, s'han convocat els acords d'acció concertada en matèria de serveis socials en el sector d'igualtat en la diversitat per als anys 2019 i 2020, que té per objecte:  
a) La gestió del servei d'assessorament i suport a la persones LGTBI, els seus familiars i parents pròxims, amb l'objectiu d'oferir orientació en els diferents àmbits, com també una atenció adequada a les seues necessitats. Aquest servei tindrà prestacions especialitzades per a les persones trans.  
b) La reserva i l'ocupació de places en el servei social especialitzat i individualitzat dirigit a la infància i l'adolescència gitana, el seu entorn social i familiar, per a millorar la seua situació socioeducativa, amb l'objectiu de graduar en l'Educació Secundària Obligatòria i afavorir la continuació en estudis postobligatoris: Programa Kumpania.  
4t. Que la Comissió d'Avaluació ha avaluat totes les sol·licituds presentades per entitats d'iniciativa social que tenen els requisits i les condicions exigits per a l'acció concertada, per Resolució de la direcció general amb competències en igualtat en la diversitat, de data \_\_/\_\_/201\_ (publicada en DOGV núm. ??.., de data \_\_/\_\_/201\_), i ha resolt concedir el concert de servei amb l'entitat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, i ha establit el nombre i la tipologia de serveis concertats de titularitat d'aquesta entitat següent.  
  
Denominació del servei:  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
Barri/localitat/província  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
Tipologia de les places/lot/zona   
Nombre de places (si cal)   
Import de l'anualitat 2019   
Import de l'anualitat 2020   
  
  
5é. Que, atés que l'entitat ha complit les condicions prèvies que s'exigeixen per a la formalització del concert social, d'acord amb el que disposen els articles 17 i 18 de l'annex I de la Resolució de convocatòria, i que les dues parts estan d'acord amb la realització de l'esmentat concert, ho porten a efecte de conformitat amb les següents,  
  
  
Estipulacions  
  
Primera. Objecte  
Constitueix l'objecte d'aquest concert i acord d'acció concertada:  
  
a) La gestió del servei d'assessorament i suport a la persones LGTBI, els seus familiars i parents pròxims, amb l'objectiu d'oferir orientació en els diferents àmbits, com també una atenció adequada a les seues necessitats. Aquest servei tindrà prestacions especialitzades per a les persones trans.  
b) La reserva i ocupació de places en el servei social especialitzat i individualitzat dirigit a la infància i l'adolescència gitana, el seu entorn social i familiar, per a millorar la seua situació socioeducativa, amb l'objectiu de graduar en l'Educació Secundària Obligatòria i afavorir la continuació en estudis postobligatoris: Programa Kumpania.  
En virtut d'aquest concert, les places i serveis concertats s'integraran en la xarxa pública valenciana de serveis socials.  
  
Segona. Obligacions de l'administració  
Constitueixen obligacions de la Generalitat (Vicepresidència i Conselleria d'Igualtat i Polítiques Inclusives), com a Administració concertant, les que estableix la llei; l'article 27 del Decret 181/2017, de 17 de novembre, del Consell, que desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social; com també l'article 24 de la Resolució d.... d..................... de 201\_, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'igualtat en la diversitat per a l'any 2019 i 2020.  
  
Tercera. Obligacions de l'entitat en relació amb l'atenció a persones usuàries i la gestió del servei  
Sense perjudici de les obligacions establides en les normes d'aplicació, són obligacions de les entitats titulars dels serveis concertats les obligacions específiques següents com a conseqüència de l'acord d'acció concertada i formalització del concert:  
a) Posar a la disposició de la Generalitat el nombre de places previstes en el concert, com també admetre al servei totes les persones usuàries que li designen els òrgans competents de la Conselleria.  
  
b) Mantindre els requisits i ràtios de personal en relació amb les prestacions i nombre de persones ateses, segons es determina en la tipologia de cada recurs i en els corresponents annexos, durant el període de vigència del concert.  
c) Prestar el servei gratuïtament a les persones, de manera que no pot percebre una quantitat que, directament o indirectament, comporte una contrapartida econòmica pels serveis objecte del concert, excepte, si escau, per serveis complementaris, sempre que estiguen autoritzats.  
d) D'acord amb la disposició addicional novena del Decret 181/2017, de 17 de novembre, del Consell, hauran de fer constar en la documentació i en la publicitat la condició de servei concertat, en el termini màxim de quinze dies des de la formalització del concert social.  
  
e) Complir, en tot moment, les condicions tècniques a les quals se subjecta el concert i mantindre els nivells de qualitat en la prestació assistencial.  
f) Adoptar les mesures adequades per a establir un sistema intern àgil de recepció, seguiment i resolució de les queixes i reclamacions que presenten les persones usuàries.  
g) Complir i seguir les instruccions i directrius tècniques que formulen els òrgans competents de la Conselleria per al desenvolupament de l'activitat i garantir l'adequada prestació del servei.  
Com a condicions tècniques obligatòries, l'entitat concertant haurà de:  
a) Subscriure una pòlissa d'assegurances que cobrisca la responsabilitat civil que resulte de les accions del seu personal i de les persones usuàries del servei, com també les contingències derivades de lesió o mort d'aquest personal i de les persones usuàries en cas d'accident o com a conseqüència de la prestació del servei, amb un mínim de 30.000 euros per mort i de 60.000 euros per invalidesa per sinistre, sense que hi haja limitació per anualitat de l'assegurança, de conformitat amb el que estableix la disposició addicional huitena del Decret 181/2017, de 17 de novembre, del Consell.  
b) Desenvolupar les actuacions de control i seguiment de les actuacions concertades amb la finalitat de garantir en tot moment la qualitat del servei.  
c) Així mateix, està obligada al deure de confidencialitat respecte a les característiques i identitat de les persones usuàries, davant de tercers, de conformitat amb el que estableix la Llei de protecció de dades de caràcter personal.  
d) Així mateix, haurà de comunicar immediatament, en el termini màxim de 24 hores, per qualsevol mitjà escrit o telemàtic, qualsevol incidència greu esdevinguda en el servei.  
A aquest efecte, l'òrgan competent de l'Administració concertant és el servei corresponent de la direcció general.  
Igualment, les entitats estan obligades a complir la legislació laboral vigent i les obligacions que comporta el conveni col·lectiu sectorial d'aplicació.  
Així mateix, també estan obligades a facilitar la funció inspectora per part dels serveis d'inspecció de serveis socials i assumir les actuacions de control financer que corresponga a la Intervenció General de la Generalitat.  
De la mateixa manera, serà obligació de l'entitat acreditar o estar en condicions de disposar d'un certificat de qualitat del centre o servei, abans de la data de finalització del concert social. Les entitats que no puguen acreditar aquest requisit hauran de complir el que s'estableix en la disposició transitòria cinquena del Decret 181/2017.  
  
Quarta. Finançament. Import unitari de les places  
El mòdul econòmic que s'estableix com a preu per al finançament d'aquest concert social serà calculat d'acord amb el que disposa l'article 19 de l'annex I de la resolució de convocatòria.  
  
Cinquena. Import màxim del concert  
L'import màxim del concert social corresponent a la totalitat de places/serveis concertats amb l'entitat es fix, d'acord amb els mòduls econòmics establits i el que es disposa en la resolució de concessió, en la quantitat següent:  
Anualitat de 2019: \_\_\_\_\_ euros (amb xifres) (\_\_\_\_euros) (amb lletres).  
El finançament s'efectua per a l'exercici 2019 i 2020 a càrrec del programa pressupostari 313.80, Igualtat en la diversitat, capítol IV, codi XXXXX, de la secció 16, del pressupost de despeses de la Vicepresidència i Conselleria d'Igualtat i Polítiques Inclusives, o la institució equivalent per als exercicis següents, si es produeix la pròrroga del concert.  
  
Sisena. Forma de pagament   
La Vicepresidència i Conselleria d'Igualtat i Polítiques Inclusives tramitarà mensualment l'ordre de pagament del cost del concert social per places i serveis concertats, d'acord amb el que s'estableix reglamentàriament i amb la Llei de pressupostos de la Generalitat per a l'exercici 2019.  
El pagament del cost de les places i els serveis concertats es realitzaran mensualment, de conformitat amb els mòduls econòmics fixats en la convocatòria i el nombre de places concertades, que consta en aquest document de formalització del concert social.  
El pagament de les mensualitats es farà a mes vençut, amb la presentació per l'entitat de la justificació de la prestació del servei, d'acord amb el que s'estableix en l'article 21 de l'annex I de la resolució de convocatòria.  
El pagament del cost del concert s'efectuarà, mitjançant transferència bancària, al compte designat per al centre per l'entitat titular d'aquest.  
Quan així es preveja en la llei de pressupostos de la Generalitat de l'exercici al qual corresponga la despesa, el pagament corresponent a la mensualitat de desembre es lliurarà de forma anticipada amb una estimació de l'import, calculada a partir dels mòduls aplicables i, en el cas dels centres, d'una relació nominal de persones ateses i places no ocupades amb data 1 de desembre, sense perjudici de la regularització corresponent, que s'efectuarà en tot cas abans del 31 de gener de l'exercici següent, que implicarà l'exigència, si escau, de reintegrament de l'import indegudament percebut.  
Aquest concert social, d'acord amb la resolució de concessió, s'iniciarà amb data \_\_\_\_\_\_\_\_\_\_, i finalitzarà el 31 de desembre de 2020, sense perjudici de la possible pròrroga.  
  
Setena. Durada  
Aquest concert social s'iniciarà des de la data d'efectes fixada en la resolució de concessió, la qual és \_\_\_\_\_\_\_\_\_\_\_\_, i finalitzarà, en tot cas, el dia 31 de desembre de 2020, sense perjudici de la possible pròrroga, de conformitat amb el que preveu la resolució de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'igualtat en la diversitat per a l'any 2019 i 2020.  
Per a la pròrroga del concert cal ajustar-se al que disposa aquesta resolució de la Vicepresidència i Conselleria d'Igualtat i Polítiques Inclusives, la qual, en tot cas, quedarà supeditada a l'existència de crèdit pressupostari adequat i suficient per al període i exercici de què es tracte.  
  
Huitena. Resolució del concert  
Són causes d'extinció dels concerts socials les que estableix la llei i l'article 40 del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social.  
Extingit el concert, la conselleria amb competències en matèria d'igualtat en la diversitat garantirà la continuïtat de la prestació del servei de què es tracte.  
  
Novena. Règim jurídic aplicable  
El concert de places té naturalesa administrativa, per a satisfer de manera directa i immediata una finalitat pública, i està subjecte al que preveuen la Llei 5/1997, de 25 de juny, de la Generalitat, per la qual es regula el sistema de serveis socials en l'àmbit de la Comunitat Valenciana; el Decret 181/2017, de 17 de novembre, del Consell, pel qual es desenvolupa l'acció concertada per a les prestacions de serveis socials en l'àmbit de la Comunitat Valenciana per entitats d'iniciativa social; la Llei de pressupostos de la Generalitat, i les normes bàsiques de procediment administratiu i de gestió pressupostària.  
  
Deu. Jurisdicció competent  
Les qüestions litigioses derivades de l'aplicació del règim d'acció concertada seran resoltes per l'Administració competent sense perjudici que, una vegada esgotada la via administrativa, es puga sotmetre a la jurisdicció contenciosa administrativa.  
I així ho acorden, ho atorguen i, en prova de conformitat, ho signen, en triplicat exemplar, en el lloc i data indicats en la capçalera.  
  
(Signatures de les parts)